“Emakumeok historian zehar egin dugun lana ez da aintzakotzat hartu” - Deia\nAna Otaduik aurkeztuta\n“Emakumeok historian zehar egin dugun lana ez da aintzakotzat hartu”\n'Ezkutuko ondarea. Emakumeen errealitateak Bizkaian' liburua aurkeztu zuten atzo Bizkaiko Batzar Nagusietan\nane lópez 09.02.2020 | 09:45\nBizkaiko Batzar Nagusiek argitaratutako liburua Bilboko egoitzan, Enkarterriko Museoan eta Gernikako Batzarretan eskuragai egongo da.Argazkia: Oskar González\nBilbo - "Bakoitzak bere aletxoa jarri behar du berdintasuna lortzeko eta hori da Ezkutuko Ondarea. Emakumeen errealitateak Bizkaian liburuak lortu duena". Hala adierazi zuen Ana Otadui Bizkaiko Batzar Nagusien lehendakariak atzo Bilboko egoitzan, argitaratu berri duten liburuaren aurkezpenean.\n2017an berdintasun plana onartu eta horrekin lotutako jarduera asko antolatu dira, Batzar Nagusien lehendakariaren hitzetan. "2017an adostu genuen berdintasun plana, eta horrez gero asko izan dira aurrera emandako ekimenak, horien artean, hitzaldiak, bisitak edota jarduerak, Bilbo, Gernika, Abellaneda eta Gerediagan antolatutako Ondarearen Europako Jardunaldietan". Hala, argitaratutako liburua bertan landutako gaien bilduma da Otaduiren esanetan. "Jarduera horiek artikulu txiki modura aurkezten dira eta genero ikuspegia kontuan hartuta Batzar Nagusien ondarearen eta Bizkaiko historiaren eta antropologiaren zati baten berri ematen dute; Bizkaiko historian izan duten egitekoa erakustea helburu duena".\nBertan, bost emakumezko eta bi gizonezko hartu dute parte: Ainara Martínez, Aingeru Berguices, Arantxa Pereda, Jaione Agirre Garcia, Jon Irazabal eta azkenik Mariefi Pérez eta Ainara Arranzen zazpi artikulu eta ikerketa lan biltzen ditu; azken biak atzo, liburuaren aurkezpenean izan zirelarik.\nBertan, hainbat ikuspegitik Bizkaiko emakumezkoek bete duten lekua landu dute; horien artean Bizkaiko panderetera emakumezkoetatik, XVII. mendean sorginkeria leporatu zieten emakumeetara. Hala, liburuaren egileetako bat den Ainara Arranzen hitzetan: "Emakumeen ikusgaitasunean pauso bat baino ez da liburu hau, baina pauso handia da Bizkaian emakumeek izan dugun garrantzia azalarazteko". Izan ere, "emakumezkoek ez dugu ia lekurik izan historia liburuetan eta kontatzen ez dena, ez da existitzen, horregatik da garrantzitsua hemen aurkezten dugun lana". Eta horren zergatia? Ikerlariek argi daukate: "Ez gara liburuetan agertu liburuak idatzi dituztenek ez dutelako aintzat hartu emakumeok egindako lana eta izandako presentzia". Hala, lan honekin emakumeen ikusgaitasunarekin erlazionatutako etorkizuneko ikerketetan laguntzea da helburuetako bat Arranzek azaldu zuenez. Izan ere, nahiz eta historialaria izan, emakumeek historian izan duten papera ezezaguna da, dokumentatuta ez dagoelako. Hala ere, lan honen ondoren, pauso batzuk aurrera eman dituzte.\nMariefi Pérezek ere adierazpen horiek baieztatu zituen, izan ere "emakumeon existentzia aurkitu eta azalaraztea da garrantzitsuena", ikerlariaren ustez. Horregatik, bere ikerketan emakume ezberdinak elkarrizketatu ditu, guztira ia 70 orduko grabaketak lortuz. Modu horretan, Sopuertako 14 emakumerengan zentratutako oroimen historikoaren gaineko lana egin duelarik. 67 eta 95 urte arteko emakumeen testigantzak jaso ditu Pérezek. "Izen eta abizendun emakumeak dira, ez norbaiten emazteak edo alabak". Hori izan da Pérezek bere ikerketa lanean islatu nahi izan duena, atzo azaldu zuenaren arabera. Eta harago joan zen ikerlaria: "Espazioa irabazi behar dugu, gutxienez berdintasuna ez dagoen arloetan", ikerlariaren esanetan izan ere, historia zati horiek ezkutatu direla adierazi zuten liburuaren egileek atzo Bizkaiko Batzar Nagusietan egindako aurkezpenean.\nHala, Ana Otaduik agerraldia amaitutzat eman zuen hurrengo adierazpenak eginez: "Niri botila erdi beteta ikustea gustatzen zait, baina horretarako pausoak ematen jarraitu behar dugu".\nZazpi Egile Guztira, zazpi autoreren lanak biltzen ditu liburuak; Batzar Nagusien Bilboko egoitzan, Enkarterrietako Museoan eta Gernikako Batzarretan banatuko direnak. Guztira, 1.000 liburu eta 3.000 liburuxka (liburuaren bertsio motzagoa) argitaratu dira; euskarazko eta gaztelerazko artikuluak dituelarik. Arantxa Pereda Angulok emakumeek egindako eta Bizkaiko Batzar Nagusien arte bilduman dauden artelanak aztertu ditu, XX.eta XXI. mendeko emakume margolarien eskulturagileen eta argazkilariaren berrogeita hamar sorkuntza lan inguru biltzen dituena; Gernikako Batzarretan beste alde batetik, emakumearen ikusezintasun historikoa landu du Jaioneko Agirrek, Bizkaiko andreiak Jaurerriko buru Erdi Aroan izeneko artikuluan. Egoitza berean Ainara Martínezek Beirateak eta Euskal Lurra: irikea eta Erlijinoa triptikoa aztertu du. Aingeru Berguicesek Abellanedako egoitzan, Enkarterrietako Museoan, emakume pandereteren Bizkaiko jai giroetan betetako lekua aztertu du.\nAzkenik, aurkezpenera bertaratutako bi autoreen lanez gain, Gerediagan, Jon Irazabalek 1617an izandako gertakari bat aztertu du, "Durangoko Merinaldean sorginen kontrako neurriak hartzea erabaki zuten, emakume izateagatik historian zehar jasan dituen ondorio kaltegarriak erakutsiz".


Pelaioenea barnetik eraikitzeko hitza hartzeko garaia - Kalezar - Noaua.eus\nEmakumeen Etxea eta auzo ekipamendua\nPelaioenea barnetik eraikitzeko hitza hartzeko garaia\nNoaua Aldizkaria 2020-09-19 21:08\nKanpotik birgaitua duten etorkizuneko Kalezarko Pelaioenea atarian aurkeztu dituzte gaur, bertan egoitza izango duten Emakumeen Etxea eta auzotarren udal ekipamenduari lotutako parte hartze prozesuen nondik norakoak Usurbilgo Udalak eta Elhuyarrek. Urrian abiatuko dituzte prozesuok, proiektu hauei forma emateko interesa duten herritar eta eragileekin. "Etorkizuneko Pelaioenea mamiz eraikitzen hastera goaz gaur", iragarri du Usurbilgo alkateak.\nPelaioenea birgaitu berria dute, barrua hutsik ordea. Baina egituratu eta erabiltzen hasteko lanerako prest ziren, larunbat eguerdi honetan, eraikin atariaren bueltan bildu diren udal ordezkari, teknikari eta herritarrak.\n2018ko udan eraikina erortzeko arriskuan zela jabetu ostean, fase ezberdinetan birgaitzen joan dira Pelaioenea; lehenbizi segurtasuna bermatzeko lanak bideratu zituen Udalak, "ondoren etorri zen kanpoko egitura egonkortzea eta teilatu berria egitea. Eta orain zer?, galdetzen zuen alkateak.\nEraikinaren atariko Felix Aizpurua plazan zertarako bildu diren aditzera eman diete Usurbilgo Udalak eta Elhuyarrek deitu duten ekitaldian; udal gobernu taldetik legealdiko proiektu garrantzitsuenetarikotzat jo duten Pelaioeneako "egitasmoa gorpuztera ekitera goaz", bestela esan duten moduan, "etorkizuneko Pelaioenea mamiz eraikitzen hastera goaz gaur".\n"Pelaioenea birgaitu, zaharberritu eta biziberritzeko konpromiso irmoa"\nEtorkizunean bertan kokatuko dira Emakumeen Etxea eta kalezartarrentzako udal ekipamendua. Bi proiektu hauek zehazteko parte hartze prozesu bana abiatuko dute urrian. Prozesuon aurkezpen ekitaldia egin dute larunbat honetan, bai bat zein bestearekiko interesa agertu duten herritar eta eragileetako ordezkarien aurrean.\nUdal gobernu taldea pozik agertu da, deialdiak izan duen harrerarekin. "Milesker aurkezpen honetara etortzeagatik. Egia esan, gu jada ilusionatuak gaude proiektu honekin baina plaza honela ikustea are ilusionagarriagoa da", adierazi du Agurtzane Solaberrieta alkateak.\nCovid19-ak atzerarazi egin du proiektuotan urratsak ematea; baina heldu da unea eta "udal hau ilusio eta gogo berarekin gaude" ekiteko. "Pelaioenea birgaitu, zaharberritu eta biziberritzeko konpromiso irmoa" dutela adierazi du alkateak.\nEskutik helduta garatu eta bide horretan elkar elikatuko diren, eta azkenerako Pelaioenea barrua eraikitzea ahalbidetuko duten bi proiektu elkarbiziko dira. "Biek ala biek Kalezar auzoari ekarpen handia egin diezaioketen proiektuak direla uste dugu eta auzo hau bizigarriagoa izan dadin lagunduko dutela", adierazi du Solaberrietak.\nInbertsioa 2021eko udal aurrekontuetan\nProiektuok emango diote forma eta bizitza Pelaioenea berrituaren barrualde hutsari. "Zer eta nola beteko dugun", alkateak gaurko ekitaldian zehaztu duenez. Horretarako iragarri dituzte bi parte hartze prozesuak. Herritar nahiz eragileekin jorratuko duten bideak definituko du gerora, eraikin barruko "eskuartzea zein den". Eta lanok gauzatzeko inbertsioa 2021eko udal aurrekontuetan txertatu asmo duela iragarri du gaur udal gobernu taldeak, urte berean lanei ekiteko.\nPelaioenean bi proiektu elkarbiziko dira, "bientzako tokia dagoela uste dugu eta gainera esan dudan bezala proiektu osagarriak izan daitezkeela uste dugu". Ildo hau sustatzearen aldeko apustua berresten dute udal gobernu taldetik. "Gure leloa ("Usurbiltzen") bereiztu baino batu da eta herritarren eta herriko elkarteen elkarlanerako espazioak sortzea da gure helburua". Birgaitze lanak amaitzear dituzten Kale Nagusiko Villa Pilar eraikina jarri dute adibide moduan; Zumarte Musika Eskolaren edota Orbeldi Dantza Taldekoen egoitza izango da laster.\n"Kalezar bizigarriagoa izan dadin"\nPelaioenean ere Emakumeen Etxea eta auzo ekipamendua elkarbiziko dira. "Kalezar bizigarriago bat izan dadin beste pauso bat izango da, biek auzoari egingo dioten ekarpenari esker", adierazi du Oxkar Santamaria zinegotziak.\nKalezar eraldatze betean dela gogorarazi du, bidegorria, Ugartondoko etxebizitzak, adinekoen auzune berriaren eraikitze lanak eta Pelaioeneako proiektuei esker. "Auzo guztien Usurbil eraiki eta auzo bizigarriak izatea nahi genuke. Ez dugu Kaxkoa eta auzoen arteko desberdintasunak areagotzerik nahi". Ildo horretan, auzoen bizi kalitatea hobetu nahi dute, tokian tokiko beharrak identifikatu, auzokideekin proposamenak landu, azkenean, "kohesio soziala, mugikortasun jasangarria eta zerbitzu publikoen eskuragarritasuna bermatzeko".\nIaz Txokoaldeko Akerrarekin egin bezala, orain kalezartarrei hitza eta erabakia emango die Udalak Pelaioeneko txokoa definitzeko. "Auzotarrek auzoaren beharrei erantzuteko lokal bat behar dutela helarazi diote udal honi eta Pelaioeneak horretarako aukera ematen duela iruditzen zaigu", adierazi du Santamariak.\n"Hemen gorpuztu nahi dugu Emakumeen Etxea"\nKalezartarrentzako udal ekipamenduarekin batera, Emakumeen Etxearen egoitza izango da Pelaioenea. "Erreferentziazko espazio bat", espazio propio bat Aroa Etxeburua zinegotziaren esanetan, "emakumeak elkar topatzeko, ahalduntzen jarraitzeko, zaintzeko, ikasten jarraitzeko, deseraikitzeko, maitatzeko".\nMugimendu feministak urte luzez eginiko eskaera gauzatuko da egitasmo honekin, Usurbilgo Udalak ere 2010ean Parekidetasun Saila sortu zuenetik berdintasunaren jorraturiko bidean urrats berri bat. Hain zuzen "jada azkeneko Berdintasun Planak jasotzen zuen proiektu hau". Kokagunea badu jada; Pelaioenean. "Hemen gorpuztu nahi dugu Emakumeen Etxea".\nAbiatzear duten parte hartze prozesura gonbidatu dituzte, Kafe Tertuliako neskak, Martxoaren 8ko iraganeko nahiz egungo antolatzaileak, nahiz ekarpena egiteko interesa duen oro.\nProzesu honekin erabaki nahi dute, "nolakoa nahi dugun Usurbilgo emakumeok izatea Emakumeen Etxea, zer behar dituen eraikuntza honek, nolako funtzionamendua nahi dugun izatea, nola izango den bi proiektu hauen arteko elkarbizitza, eraikuntza honen barruan, nolakoa izango den kudeaketa, eta batez ere zer behar nahi dugun asetzea Emakumeen Etxeak".


Gea-Kelvioneko beharginak deitutako lan-ixteak jarraipen zabala izan eban\nGea-Kelvioneko beharginen burrukearen eta Arratiako etorkizunaren alde, abenduaren 11n ordubeteko lan-ixtea egin eben Igorren industriak, zerbitzu publikoak eta saltokiak.\nArrastian manifestazinoan be agertu eutseen babesa herritarrak "Gea-Kelvion ez itxi Arratia bizirik" inoan pankarteagaz.\nBeharginak greba mugabakoan dagoz zemendiatik, enpresearen zuzendaritzeak hiru lantoki itxi gura dauzalako, tartean Igorrekoa, eta 147 behargin kaleratu guztira.\nKelvioneko beharginak, Arratiak sufriduten dauan desindustrializazinoa salatu eben. Izan be, atzenengo urteotan Arratian, Incoesa, Alfus, Tarabusi, Negarra eta Araluce zarratu ditue, eta ez dagozala prest Kelvionegaz "gauza bera egiten ixteko" adierazo eben.\nIgorreko Udalak Kelvioneko langile eta familiai babesa emon eta herritarrai barikurako antolatu ziran lan-ixte eta manifestazinorako deia luzatu eutsen. Udala, kiroldegia eta Kultur Etxea itxita egon ziran ordubetez abenduaren 11n.\nEnpresea erosteko proposamena\nZuzendaritzeak beharginai enpresea erosteko proposamena egin eutsen, "proposamena aztertuteko astirik emon barik". Beharginak proposamena aztertuteko denporea eskatu eutsien zuzendaritzeari, baina enpreseak proposamena erretirau ebala salatu eben beharginak.\nEusko Jaurlaritzako Industria Sailetik konpromisorik jaso ez izana be salatu eben.


7.235 esteka / 5.664 kritika / 1.828 aipamen / 5.232 efemeride\n1965-ean aldegin zuen herbestera: Frantzia, Alemania, Finlandia edo Suomi, Budapest eta Italia ibili zituen bere «bohemio bidean», ta udazkenean Erroman finkatu zen. Urtebeteko Teologia ikastaldia egin zuen bertan. Joxe Azurmendi berriz ere poesiara itzuli zan garai guzti hontan. «Trenetan, busetan, parkeetan eta nunahi idatzi nuen denpora hontan, agian neure burua galtzeko bildurrez», esaten du berak. Behingo latin-irakasleari mundu zahar eta berri bat zabaldu zitzaizkion, begiak bete-betean. Garai hontan ezagutu zuen Paulo Iztueta, beste euskaldun poeta gazte ta ibiltari bizi bat. Eta Paulo biziki arduratu zan Azurmendi-ren poesiak argitaratzeko. Baita egin ahalak egin ere, oraindik bazterretan sakabanatuta zebiltzan Joxeren poesiak inguratzeko ta azkenean —aldaketa gutxirekin— eskuartean duzun liburu hauxe burutzeko.\nGero Paulo judegu errantetatik poliziari laisterketa-apustuak irabazten pasatu zenean, Jesus Mari Zabaletak hartu zuen beregain liburu honen ardura. Honek atondu dizu esku-idazkia, inprimeriarako moduan. Hauek izan ditezke Zabaletaren gobernupean sortutako aldakuntza garrantzizkoenak: azkenaldiko poesiaren batzu gehiago erastea, ta Autoreak berak bitarte hontan, Suezia-ko egonaldi batetan (1968) Suomi-ri buruzko poesiaren batzu berriro lantzea. Gainuntzekoan sortu ta biltzaile ezberdinek handik eta hemendik inguratu bezalatsu gelditu dira poesiak liburu hontan, sortu zireneko taju berarekin.\nJoxe Azurmendik ez dauka bere burua poetatzat. Pozik gelditu izango zan bere gogoko poeta-lanari zeharo lotuta: baina «arrazoi askogatik», ez zen ausartu. Eta saiakera ta beste artikulu-mota guztien idazleago agertu zaigu bere idazlanetan, poeta bezala baino. Kezkatsu ta eskeptiku izatea baita Joxeren jatorrizko pekatua. Eta gainera, Azurmendi adi-adi egin zaio beti irakurle-jendeak beregandik zer itxaron duenari. «Ez atzoko ta ez biharko irakurlearentzat idazten dut nik».\nLIBURU HONEN BIO-EDO HERIOGRAFIAZ\nKoaderno hoetako bat ezagun zaharra dut. Eta zuk ezagutzen ez baduzu, neure erru bategatik ere izan diteke. 1961-ean zen. Oraindik frailetzan profesa nagusia egin gabe zegoen Joxe, ta koaderno hori hain poesia ausartez eginda zegoelako, arik eta profesa egin artean behintzat ez zezala agertaraz, eskatu nion. Gaiez eta formaz ziren ausartak. Eta nire xinpletasunean, haiek agertzea fraileetan sartzeko eragozpen bihur litzaiokeala iruditu zitzaidan. Ordukoz gorde egin zitzala eskatu nion. Erru honen barkazioa eskatu diodan bakoitzean Joxek parre batekin erantzun izan dit: «Ez, gizona, ez: nire poesiak argitaratu ez badira ez da zuk zerbait esanagatik. Askoz xinpleago, herbestean nabilelako ta neure poesiaz eta euskal poesia-giroaz gehiegi fidatzen ez naizelako bai. Horregatik, lotsagarria bada ere, bestek argitara dezaizkidatela nire poesiak nahi izan dut beti, eta orain ere bai. Ez nuke neuk erabaki nahi argitaratzerik merezi ote duten».\nAurreneko koadernoa Joxek 21 urte bete aurretik idatzitakoa da. 1962 aurretik. «Poema Beltzaren Arbola» askoz lehenagokoa du. Lehen-lehenengo (1958 inguruan) hasitako ta landutako poesia bide du, baina urteak aritu omen zen hura lantzen. Eskola-saio beharrez egindako poesien ondorengo lehenaldi hontatik poesia hauxe bakarrik heldu zaigu, baina forma zeharo aldatuan hau ere. Lehenengo koadernoko poesiak 59/60 urteetan sortu ziren apika.\nBigarren koadernoan ere ba dago lehenengoaren garaiko zenbait poesia: sozialak, esaterako. Besteren batzu 62/63 urteetakoak dire. Joxek berak dio: Poesia sozialak, gehien-gehienak, 61 aurrekoak dira. Eta haietako asko behintzat jatorriz erderaz idatzitakoa zen gainera. Artean ni euskeraz ala erderaz idatzi erabaki ezinda nengoen... «Poema beltzaren arbolak» ere hiru forma ezberdin zituen hasieran, bere euskerazko, erderazko ta frantsesezko atalekin! Poesia sozialak sorta batean bildu zituena, berriz, Joseba Intxausti da, alegia, Jon Laskibarekin batera ni euskeraz idazten jarri ninduen bera. Nabari dago batzuk jatorriz erderazkoak direna, bai: ondo esan zuen Sarasolak, JAKIN-en egindako kritikan, erderazkoak biziagoak direla euskerazkoak baino... Horra arrazoia. Euskerazko textuak ez dire neuk bakarrik egindakoak ere. Intxausti ta nire artean itzulitakoak baino». Atzerriko poesiaren batzuk ere aurkituko ditu irakurleak bigarren koadernoan: 1965-eko udaldikoak dire hauek. Bidaia-lur ez baino bere etxe bihurtuko zitzaion Azurmendiri herbestera geroxeago, ta urte bereko udazkenak irikitzen du urrengo koadernoa. Horregatik, zubi bat bezala da bigarren koadernoa, lehenengoaren eta hirugarrenaren artean.\nBeraz, zenbait poesia oso zaharra da liburu hontan. Alegia, euskal kondizioetan zaharra, lehenengo koaderno osoa ta bigarreneko zenbait atal behintzat Arestiren Harri ta Herri baino lehenagokoak baitira. Ondo oroitzen naiz, nire Elorri elkarrekin prestatzen ari ginanerako bukatuta zegoela Joxeren lehenengo koadernoa, ta poesia gehiago ere agiri zen haren paper-piloetan. Joxeren gaurko modua ta sentikera ordutik ezkero pixka bat diferente direlakoan diot hori. Ze Joxek ba du beste libururen batetarako haina poesia berriago, Europa zehar idatzita. Azkeneko bolara hontako poesietatik irakurleak ez du hemen pare bat besterik aurkituko: Prometeo-saileko batzuk eta «Manifestu atzeratua».\nOHARRA: «Manifestu atzeratua» eta beste zenbait poesia kendu beharrean arkitu izan gera.


BAINO, BESTERIK, BAINO BESTERIK eta taiu bereko juntagailu adbersatiboak - Bizkaieraren ataria\n«Baino ez» juntagailua\nHartu daiguzan abiapuntutzat honango esaldiok. Bata: Horixe baino ez dogu behar: eurak geure ganetik paretea!. Bestea: Pobre bizi dala! Dirua baino ez dauka eta!. Bizkaiera eremuko edozein lekutan ezpanetatik berez jalgiten jakozan esaldiak, edozeini.\nLaburbidezko egiturea dogu baino ez dalakori. Azpian datzazan egiturak osoak izan leitekez. Batean: Horixe behar dogu; besterik ez dogu behar. Bestean: Dirua dauka; besterik ez dauka. Oinarrian, euretariko bakotxean, esaldi bi banangoak ditugu; bietan aditz bera errepikatzen da: behar dogu # ez dogu behar eta dauka # ez dauka. Eta horrelakoxe kasuetan aplikatzen da errazen elipsia: jarraiko esaldi bitan egitura bera errepikatzen danean, erlatibo perpausetan eta osterantzeko batzuetan jazoten dan legetxe.\nBaino nondik garatu edo erakarri da funtzino horretara? Konparatze-egituretatik, hain zuzen baino -ago goranzko marka konparatzailetik. Oinarrian datzazan egiturak, horren arabera izan leitekez: Hori baino gehiago ez eta Dirua baino gehiago ez\nBerbaz barra-barra darabilgun egiturea dogu baino ez, eta berorren aurrean doan sintagma izan daiteke izen batena, adjektibo batena, adberbio batena, aditz batena, berba baten, edozein hiz kategoriarena. Halan esaterako: gorria baino ez, gaur baino ez, joan baino ez, Europan baino ez, basoa baino ez eta halantxe zenbat gura, malgutasun osoz.\nSartalde euskerako tradizino idatzi modernoan ondo errotua dago egitura hau. Domingo Agirreren esaldi hau izan bedi baliagarri: Kurrukarako gosea Jaungoiko guzurrezkoen erakuspen oker bat baino ez da (Auemendiko Lorea).\n«Besterik ez» juntagailua\nBeste zenbatzailea, ezezko perpausan eta balio mugagabeaz erabilirik, eta ingurune horretan ik atzizki partitiboa beregandurik, bihurtu da juntagailu marka izatera. Goian aitatu dogu, esaldi bi banango izatetik esaldi bakar izaterako urratsa zelan garatu dan; baino-ren kasuan lez, elipsi bidez egitura laburrera jota.\nBada itsas herrietan kantetan dan kantu bat, Bermioko portuan / goixeko ordubidxetan hasiera dauena, zeinen ahapaldi batek berbok kantatzen dituan: Ez da besterik entzuten, / ez da besterik entzuten: / Txo, atrakaizu batela!. Kasu honetan perpaus bi ditugu alkartuta. Horretatik garatua da esaldi bakarrean mezu osoa alkartzea. Gitxi gorabehera: Batela atrakatzeko baino besterik ez da entzuten. Esaldi banango biak alkartzeko beste modurik ez dago, baino eta besterik jokoan sartuta ez bada.\nHorrexegaitik bada, gaur egun ikusten diran erabilera batzuk agramatikaltzat jo beharrekoak dira. Halan: Makina honek txartelak besterik ez *du onartzen esaldiak ditu adizkia eskatzen dau, txartelak IS plurala dalako.\nKontrako kasua litzateke ondokoa: Makina honek txartelik besterik ez *ditu onartzen. Kasu honetan txartelik IS partitibo normala da, eta horrek berez eta legez eskatzen dau aditzaren jokoan objektu singularra markatzea: txartelik besterik ez DU onartzen.\n«Baino besterik + ez» juntagailua\nHizkuntzak, bere ibilian, marka biak alkartzera jo dau, eta euskerearen sartaldeko ?berariaz bizkaieraren erdi eta ekialdeko? hizkeretan marka hau nagusi izatera etorri da juntadura mota hau adierazoteko. Eta erdialdeko hizkeretan barrena be baietz esan leiteke.\nBerbeta naturaletik jasoriko hiru adibide emongo ditugu: Horrek ez dauka gorrotoa baino besterik. Dirua baino besterik ez eukan. Aurre-aurrean daukazu. Begiratu baino besterik ez daukazu, zeu konturatzeko.\nTradizino moderno idatzian erabili izan diranen artean hiru idazle lekukoren adibideak erakarriko ditugu. Domingo Agirre: ez naz batzar onetan egon azken artean, eta zure hitzak baino besterik ez ditut entzun (Auemendi). Felipe Arrese-beitia: Beietan ia ez dot ikusten / Tubalen ume zintzorik. / Ez dalako gaur hemen entzuten / erderaz baino besterik (Ama Euskeria).\nAzkue lekeitiarrak be badarabil, baina juntagailu biak sintaxi libreagoan agiri dirala: Hauxe baino etzan besterik orduan entzuten (Latsibi), Errenteru batek ugazabarentzakoa baino beste berbarik, ez botorik eztauko (Latsibi), Kartagon etzan apurtxo baten euli-soinua baino beste otsik entzun. (Azkue Latsibi).\nBaina apur bat azterka egitea nahiko da, Kirikio lango idazle sendoek be zein ugari eta sendoro erabili izan daben baino besterik bikotxa, ohartzeko.\nMateo Zabala bilbotarraren adibide bategaz on egingo dogu beronen biziraupena: Etxake entzuten besterik, ezpada berbarik astunenak, garratzeenak eta lotsabaakoenak.\nGaur egun nagusi diran baino, baizik eta besterik juntagailuaren egiteko eta balio berberaz erabili izan dan juntadura-marka dogu berau; zahar itxurakoa eta zahar etorrikoa berez, baina bizkaieraren sartaldean hondino be guztiz galdu ez dana. Edozelan be, bizkaierazko literatura klasikoan ondo sustraitua. Mateo Zabala bitarteko hartuta on egingo dogu atzera be, marka honen bizi indarra, eleiz sermoi giroko kontestuakaz baino ez bada be: zer esango dot arako  Pazkoaz baxen konfesetan eztireanak gaiti?.\nBaino aurkaritza juntagailuaren kide-kidea dogu baizen marka hori: au ezta zeure jantzian jausi dan txingarra baxen, denporea emoteko baxen eztoguz guk esaten berba, ipuin ta kanta orreek.\nPosted on 2021/03/04 2021/07/29\nAsko dira bizirik edo hilda egotearen, eta egoera bion ostearen, ondorenen gainean ezarri diran esaera finkoak, beraria...


Irekia Eusko Jaurlaritza - Gobierno Vasco :: Eusko Jaurlaritzako Trafiko Zuzendaritzak arreta berezia eskainiko dio motor-gidarien kolektiboari aurtengo Zaintza eta Kontrol Kanpainetan\nIMG_0007__004_.jpg Iturria: Irekia\nIMG_0021__004_.jpg Iturria: Irekia\nErtzaintzak, udaltzaingoekin lankidetzan, 44 Zaintza eta Kontrol Kanpaina aurreikusi ditu 2019rako, 2018an baino 4 gehiago\nEusko Jaurlaritzako Segurtasun Saileko Trafikoko zuzendari Sonia Díaz de Corcuerak gaur goizean aurkeztu du Ertzaintzak, udaltzaingoekin lankidetzan, 2019an beteko duen Zaintza eta Kontrol Kanpainen egutegia. Aurten guztira 44 kanpaina aurreikusi dira, 2018an baino 4 gehiago, hainbat arrisku-faktore (abiadura, arreta-galtzeak, alkohola eta drogak…) kontrolatzeko eta bide-segurtasuna hobetu eta trafiko-istripuen biktimen kopurua murrizteko. Ertzaintzaren Erandioko egoitza nagusian egin den lan-bileran Segurtasuna Koordinatzeko zuzendari Rodrigo Gartzia, Ertzaintzako Trafikoko Buruzagitza Nagusiko intendente Iñigo Ibarra eta Arabako, Bizkaiko eta Gipuzkoako udaltzaingoen ordezkariak izan dira, bai eta Ertzaintzako Trafikoko Lurralde Unitateen arduradunak ere.\nEgutegia 2018an erregistratutako istripuei buruzko datuak kontuan izanda prestatu da. Horrela, motor-gidariei zuzenduta abiadura kontrolatzeko 5 kanpaina espezifiko egingo dira (iaz 2 egin ziren.). Era berean, beste kanpaina espezifiko bat aurreikusten da kamioi eta autobus gidarien atseden-aldia zaintzeko. Guztira, 2018an baino lau kanpaina gehiago egitea aurreikusten da.\n“Iaz izandako istripuei buruzko datuak aztertu ondoren erabaki dugu 2019ko egutegian beste lau kanpaina egitea. Ekitaldi honetan arreta berezia eskainiko diegu motor-gidariei; izan ere, 2018an Euskadin trafiko-istripuetan hildako hiru pertsonetatik bat ziklomotorrean edo motozikletan zirkulatzen ari zen. Horien istripu-tasa murriztea eta autobus eta kamioi gidarien atseden-aldiak kontrolatzea izango da Ertzaintzarekin eta udaltzaingoekin koordinatuta prestatu den egutegi honen lehentasunetako bat. Era horretara, 2015-2020 aldiko Bide Segurtasuneko eta Mugikortasun Seguru eta Iraunkorrerako Plan Estrategikoan ezarritako lerroei erantzungo diegu", azpimarratu du Trafikoko zuzendari Sonia Díaz de Corcuerak.\n2018ko zaintza-kanpainetan guztira 11.968 kontrol egin ziren, eta kontrol horietan 273.999 proba egin ziren eta 19.440 arau-hauste hauteman ziren. Kontroletan batez beste % 7,1ek eman zuen emaitza positiboa (iaz baino % 0,2 gehiagok).\n2019rako Zaintza eta Kontrol Egutegian alkohol- eta droga-kanpainak egitea aurreikusten da, bai eta honako hauek kontrolatzekoak ere: arreta-galtzeak, hiri-bideetako harrapaketak, eskola-garraioa eta salgaien eta pertsonen garraioa, abiadura, uhala eta haurrak eusteko sistemak eta bigarren mailako errepideetako baldintza teknikoak motozikleten, ziklomotorren eta bizikleten kasuan. (Egutegia erantsi da).\nCalendario_campa_as_2019_EU... 200 KB (application/pdf)


Nire Freakonomika - Aurreztu zure aurrekontua soldata hobeekin | Martech Zone\nUztailak, asteartea, 25, 2006 Osteguna, ekaina 18, 2015 Douglas Karr\nIrakurketa amaitu berri dut Freakonomics. Denbora pixka bat igaro da negozio liburu bat jarri ezin nuenetik. Liburu hau larunbat gauean erosi nuen eta igandean irakurtzen hasi nintzen. Duela minutu batzuk amaitu nuen. Aitortzen dut goiz batzuk ere behar izan nituela, lanera berandu bihurtuz. Liburu honen oinarrian ikuspuntu berezia dago Steven D. Levitt egoerak aztertzen dituenean hartzen du.\nAdimenean, ortografian eta gramatikan falta zaidana. Oso irtenbide bat gomendatu aurretik arazo bat ikuspegi guztietatik aztertzen saiatzean izugarri tematzen naiz. Ez baino gehiagotan, beste norbaitek irtenbide egokia desblokeatzen du, gero eta informazio gehiago eskatzen dut. Txiki-txikitatik aitak irakatsi zidan dibertigarria dela dena lana baino puzzle bat bezala ikustea. Batzuetan akats baten ondorioz, Software Produktuen Kudeatzaile gisa nire lana nola planteatzen dut. Badirudi gure ohiko jakinduria dela gure enpresaren barne jakinduria. Gehienetan, jendeak "uste" du bezeroek zer nahi duten badakite eta irtenbide egokia garatzen saiatzen dira. Orain jarri dugun taldea planteamendu hori zalantzan jartzen ari da eta arazoei benetan erasotzen die interesdun guztiekin hitz eginez, salmentetatik hasita, bezeroetatik gure bilera gelara. Ikuspegi honek abantaila lehiakorra diren irtenbideetara garamatza Ezagutu gure bezeroen ezaugarri gosea. Egunero arazoa da eta konponbidea lortzeko lan egiten dugu. Lan bikaina da!\nNire 'Freakonomics' pertsonal handiena Ekialdeko egunkari batean lan egin nuenean gertatu zen. Ez nago Levitt jauna bezain bikain baten pareko; hala ere, antzeko analisia egin genuen eta konpainiaren ohiko jakinduria oztopatzen zuen irtenbidea eman genuen. Garai hartan, lanaldi partzialeko 300 pertsona baino gehiago genituen onurarik gabe eta gehienak gutxieneko soldatarekin edo gutxi gorabehera. Gure fakturazioa izugarria izan zen. Langile guztiek beste langile batek trebatu behar zituzten eta aste batzuk behar izan zituzten maila produktibo batera iristeko. Datuak aztertu genituen eta identifikatu genuen (ez da harritzekoa) ordaintzeko iraupenaren korrelazioa zegoela. Erronka "toki goxoa" aurkitzea zen ... jendeari errespetatuta sentitzen ziren bidezko soldata ordaintzea, aurrekontuak ez zituela bermatuko.\nAnalisi askoren bidez, identifikatu genuen 100 $ gastatzen bagenitu 200 $ soldata kostu gehigarrietan ordainsari, fakturazio, prestakuntza eta abarretarako ordain genezakeela. Beraz ... 100 $ gastatu eta beste 100 $ aurreztu genitzakeela ... jendea pozik! Soldata igoeren sistema mailakatu bat diseinatu genuen, bai hasierako soldata altxatu eta baita saileko langile guztiak konpentsatu ere. Badaude langile gutxi batzuk beren sorta maximizatu dutenak eta gehiago jaso ez dutenak, baina nahiko ordainduta daudela iruditu zaigu.\nEmaitzak aurreikusten genuena baino askoz gehiago izan ziren. Urte amaierarako gutxi gorabehera 250 mila dolar aurrezten amaitu genuen. Izan ere, soldaten inbertsioak guk aurreikusi ez genuen domino efektua izan zuen. Aparteko orduak jaitsi egin ziren produktibitatea handitzearen ondorioz, administrari kostu eta denbora asko aurreztu genituen, zuzendariek kontratazio eta trebakuntza denbora gutxiago kudeatzen eta kudeaketa denbora gehiago ematen zutelako eta langileen moral orokorra nabarmen handitu zelako. Ekoizpenak gora egiten jarraitu zuen gure giza kostuak murrizten ziren bitartean. Gure taldetik kanpo, denak buruak urratzen ari ziren.\nNire lorpen harroenetako bat izan zen, bai enpresari bai langileei laguntzeko gai izan nintzen. Langile batzuek zuzendaritza taldea animatu zuten aldaketak indarrean jarri ondoren. Epe labur batez, Analisten Rock Izarra izan nintzen! Nire ibilbidean beste garaipen handi batzuk izan ditut, baina inork ez zuen ekarri horrek izandako zoriontasuna.\nUztailean 26, 2006 at 6: 58 AM\nFreakonomics neuk amaitu berri dut duela aste batzuk. Dibertigarria zure benetako Freakonomics istorioa nola izan zenuen irakurtzea.\nUztailean 27, 2008 at 8: 21 AM\nHarrigarria da nola har daitekeen liburu erabilgarri eta jakingarriena eta, hala ere, bere bizitzara modu nahasian aplikatu\nuda batean egin nuen sarrera ekonomiko ikastaroa gogorarazten dit\nBazen adin ertaineko emakume bat, bere ustezko inteligentziaz txunditzeko ikastaroa egin zuena\nGaia edozein izanda ere, gaia bere bizitzarekin erlazionatu behar zuen eta bera eta bere familia bizitza ekonomikoan eta materialean zein ondo zeuden.\nUztailean 27, 2008 at 11: 30 AM\nIkuspegi interesgarria. Ez nintzen nire "adimena" liburu batekin indartzen saiatzen. Ezagutzen nauen edonork badaki ohikoa naizela. Horrelako miopia adierazpen bat egin aurretik mezu batzuk irakurtzea espero dut.\nLiburuaren egitekoa jendeak ohiko logikatik kanpo pentsatzea da. Goiko nire adibidea pentsamendu ez konbentzionala indartzeko adibide bat besterik ez zen. Enpresa gehienek ez dute uste jendeari gehiago ordainduz dirua aurreztu dezakezunik - nahiko polita da eta nire lana horretan zegoen.\nHarro nago nire taldeak hau egin genuenean lortutakoarekin eta nire irakurleekin partekatu nahi nuen.\nEta - bai - aitortzen dut ibiltzea.


ferrasti | Andoaingo udal liburutegiko bloga\nAndoaingo udal liburutegiko bloga\nGure artean komunikatzeko tresna\nEgilearen artxiboa: ferrasti\nNi, Vera hurrengo literatura solasaldian\nAte joka dugu berriz literatura solasaldiaren hurrengo hitzordua. Oraingoan proposatzen dizuegun irakurketa honako hau da: Itxaso Martin Zapirainen “Ni, Vera”.\nOtsailaren 23an, asteartez elkartuko gara, Basteroko bilera gelan, beti bezala 19:00etan.\nIzena emateko udal liburutegian bertan, 943300615 telefonora deituz edo liburutegia@andoain.eus helbidera idaztiz. Pasa zaitez liburutegitik zure alea jasotzera. Hemen liburuari buruzko dossierra Hernaniko liburutegiari esker.\nKategoria Agenda, Ekitaldiak, Literatura solasaldiak 2 otsaila, 2016 egilea ferrasti.\nAndoaingo literatura solasaldian Bertol Arrietaren “Alter ero”\nAndoaingo liburutegiak gonbidatuta Bertol Arrieta izango da gurekin. Idazle zarauztarra Alter ero ipuin-liburuaren inguruan solastera etorriko da urteko bigarren euskarazko literatura solasaldira.\nAnimatzen zareten danontzako dago liburuaren ale bat liburutegian eta izena emateko, beti bezala, udal liburutegian bertan, 943 300615 telefonora deituz edo liburutegia@andoain.eus helbide elektronikora idatziz.\nHemen Hernaniko liburutegiak prestatutako liburuxka\nKategoria Ekitaldiak, Literatura solasaldiak 27 martxoa, 2015 egilea ferrasti.\nNada (Janne Teller) Andoaingo literatura solasaldian\nExistentzialismo kutsua dario, ezta?. Janne Teller idazle danimarkarraren Nada eleberriaren lehenengo esaldiak dira. Hau da aukeratutako liburua solasaldien lehenengo saiorako. Hemen duzue liburu honi hurbilketa bat.\nLiburu berezia, arrastoa uzten duena. Beti bezala Ane Muñoz izango dugu lemazain. Izena emateko liburutegian bertan, 943300615 telefonoan edo liburutegia@andoain.eus gure posta elektronikoaren bidez.\nKategoria Ekitaldiak, Literatura solasaldiak 15 urtarrila, 2015 egilea ferrasti.\nAndoaingo udal liburutegiko gabonetako egutegia\nGabonetan liburutegia eta fonoteka-bideoteka itxita egongo dira abenduaren 24tik 28ra , 31a eta urtarrilaren 1, 5 eta 6. Urtarrilaren 2an ordutegi berezia izango dugu: 1oetatik 13:00etara eta 15:00etatk 19:00etara.\nIRAKURKETA ZORIONTSUAK DENOI!!!\nKategoria Orokorrean 22 abendua, 2014 egilea ferrasti.\nDolores Redondoren “El guardian invisible” liburuaren inguruan Andoaingo liburutegiko literatura solasaldia\nBihar, azaroak 25, berriz elkartuko gara Ane Muñozen gidaritzapean Redondoren eleberriaren inguruan. Biharkoaren aperitifa den elkarrizketatxo bat irakurtzeko gogoa piztu bazaizu hemen.\nKategoria Ekitaldiak, Literatura solasaldiak 24 azaroa, 2014 egilea ferrasti.\nLeire Salaberriaren testu eta marrazkiekin argitaratu da “Hiltzaileak” albuma\nHaurrentzako albumak sortzeko 2014ko Etxepare Saria irabazi zuen lana kalean dago iada Pamiela eta Kalandrakaren eskutik. Oraingo honetan egile andoaindarra, Leire Salaberria, pirograbatuaren teknika baliatu du beldurrezko istorioa bat kontatzeko.\n“Modu misteriotsu eta izugarri batekin hasten da narrazioa. Egileak beldurra eta egonezina sentiarazteko gai den narrazioa eraiki du-eta hori ez da oso ohikoa gaur egingo haur literaturan.\nNolanahi ere, bukaeran irribarrea pizten du, halako alkimia baten bitartez.” (Pamielaren web orritik aterata). Andoaingo liburutegitik gure zorionik beroenak. Aupa!\nKategoria Bertako Bilduma, Gomendioak, Orokorrean 7 azaroa, 2014 egilea ferrasti.\nLeire Salaberria ilustratzaile andoaindarra Arabiar Emirerri Batuetan saritua\nA ze martxa daraman Leire Salaberria ilustratzaile gaztea. Argitaratu berri den Feroz, el lobo lanagatik Sharjah International Book Faire azokara gonbidatu dute bere lana erakusteko eta baita ere saritu ohorezko aipamen batekin.\nlanarekin Sharjah International Book Fair\nKategoria Bertako Bilduma, Orokorrean 21 urria, 2014 egilea ferrasti.\nLiburu azoka batetik ateratako 8 ideia gurasoak irakurketa sustatzeko haurrengan\n1– Bilduma egitea ondo dago 2– Eskuzabala izatea baita ere 3– Errepikatzea ez da txarra 4– Liburuak ikutu egiten dira 5– Batzuetan haurrek aukeratzen dute 6– Beste batzuetan helduek aukeratu behar dute 7– Atzerakadak ez dira txarrak 8– Erostea plazerra da.\nAnatarambanak emandako aholkuak: Liburuak ere erosi egin behar dizkiegu, liburutegi pertsonal bat eratzen hasteko, oroimen politak izateko eta nola ez industria kulturalari laguntzeko. Gehiago irakurtzeko…\nKategoria Gomendioak 19 ekaina, 2014 egilea ferrasti.\nIngo al deu? Andoaingo musika taldearen “Greatest Hits” diskoa fonotekan daukazue eskuragarri\nAndoaingo erromerizale taldearen diskoa 9 abestiz osatuta dago, horien artean makina bat plazatan dantzatutako Rosa-rosa edo Dantza kuduro. Jon taldekideak egindako dohaitzari esker bi ale bertako bildumarako jaso dira. Eskerrik asko hemendik.\nEkainaren 20an, ostiralarekin, herriko plazan egingo dute saioa, Sanjuanetako egitarauaren barruan eta Kautaren kontzertuaren ondoren.\nKategoria Bertako Bilduma, Gomendioak 6 ekaina, 2014 egilea ferrasti.\nKauta musika taldearen azken diskoa “Agerre” fonotekan eskuragai\nIkusi, nahi baduzu, Kauta taldearen “Agerre” CD-aren “Puzzlea” abestiaren bideoklipa. Ekainaren 20an, ostiralarekin, Goikoplazan emango dute kontzertua Sanjuanetako egitarauaren barruan eta ondoren erromeria izango da Ingo al deu? taldearekin.\nBehean Euskadi Irratiko B Aldea programan Kautari egindako elkarrizketa.\nBertako Bilduma (7)\nLiteratura solasaldiak (12)\n2013 freskagarriak idazlea gurekin literatura solasaldiak euskaraz\nalbisteak zure e-postan jaso:|Recibe las noticias en tu e-mail:\ngure blogera harpidetu suscríbete a nuestro blog


(Pastoral antzerako antzerkia-1971)\nOBISPO: Pastoralen modukoa.\nMIKEL: Arkanjelua, bere ezpatarekin.\nMikelen lau zaindari, lau mutil dantzari.\nLIBERTARIO: Gizon bestalari bat smokin eta sonbrero kopa-koa.\nLau atso sorgin, eskoba zahar eta panderuakin.\nLau edo gehiago abeslari.\nAGINTARI: Abeslarien buru egiten duena.\nFRAILE: Kaputxino zahar bat «integrista».\nTEODOSIO: Erdi aroko zaldun bat.\nBIOLETA: Erdi aroko printzesa bat.\nGOÑI: Teodosioren aita.\nKONSTANTZA: Teodosioren ama.\nOrkesta ttipi bat.\n(Sarrera egin bedi pastoralen antzera. Orkestak jotzen duela martxa airos bat, antzeslariak sartzen dira bi lerrotan: Onak ate batetik eta gaiztoak bertzetik. Beren ibilerak eta agurtzeak eginik, pastoraletan bezala, Agintarik bazterrean duela «Banderaria» abesten du)\nAgur jende guziak, hurbil ala urrunekoak.\nBerdin agur deneri, izan jentil kristauak.\nHemen ari garenak, gaituzue oiartzuarrak.\nEz zuek bezanbat baina, halere jende jatorrak.\nAralarrez argitzeko, idek belarri eta begi.\nEsango baititugu, gezur bat edo bi egi.\nNola hunat sartzeko, baituzue ordaindu.\nBaimena ematen dautzuet, nahi baduzue txalotu.\n(Denak ateratzen dira, musikaren martxan, jendea agurtuz pastoraletan bezala)\n(Agertzen dira Teodosio eta Goñi)\nGOÑI: Aizu, nere seme Teodosio, zure ama eta ni gogoetatuak gaude zure geroaz.\nTEODOSIO: Zer duzue bada, o nere aita, nitaz horrenbeste axolatzeko?\nGOÑI: Adina hor duzula, zurez-zure bizitzeko eta...\nTEODOSIO: Eta zer?\nGOÑI: Ez dirudi fraile sartu nahi duzunik.\nTEODOSIO: Hori ez!\nGOÑI: Ez eta mutil zahar gelditu nahi duzunik.\nTEODOSIO: Hori ez; ahal badut segurik.\nGOÑI: Beraz etorria duzu garaia, zure bizi lagunarekin aukera egiteko.\nTEODOSIO: Hain zail ahal da, hori egitea?\nGOÑI: Bai, seme, ez da errex aukera on bat egitea. Eta hortaz, nahi nizkizuke zenbait kontseilu eman.\nTEODOSIO: Zure kontseiluak, o aita, beti izanen dira ongi etorriak.\nGOÑI: Ez zazula sekulan ahantzi gu garela arrazako jendetarik eta ekar errespetua gure arrazako ohiturari.\nTEODOSIO: Zer ba! Zer eskatzen dit gure arrazari zor diodan errespetuak?\nGOÑI: Gure artean, desohore izigarri bat da bere emaztegaia esperantzetan emaitea, ezkondu aurrean... Hortakotz kontseilu bat. Abusatu nahi baduzu emakumekin, abusa zaite populu apalekoekin, baina errespeta zure andregaia.\nTEODOSIO: Eta populu apaleko neskatxa bat balitz, nere obraz esperantzetan?\nGOÑI: Horrek ez du garrantzi handirik. Uka haurra zureganik dela edo diru pixka bat eman eta kitto!\nTEODOSIO: Bai, eta niganik amatzeko, bidean denez, egiten badit eskandala?\nGOÑI: Jende horrek, deus ez dezake, indartsuaren kontra... Ez ote dituzu gure alde legegizonak, eta heien beso armatuak? Hala beharrean, urrun bidali amatu beharra. Izkuta dadiela eta izkuta dezala bere haurra! Gure jatortasuna behar duzu zaindu, jendearen aurrean. Jende herrestek ez dute, gu bezala ohorerik galtzeko ez eta beraz zaintzeko.\nTEODOSIO: Oroituko naiz, aita, zure kontseiluaz.\nGOÑI: Eta, beste kontseilu bat ere... Oroit zaite, ez zarela bakarrik norbaitekin ezkontzen, bainan haren ontasunarekin. Aberatsarekin ezkontzen denak bi mahain baditu jateko... Ontasun gabearekin ezkonduz, mahain bat izanen duzu bakarrik, eta hura bientzat.\nTEODOSIO: Andregai bat izan daiteke pobre, bainan etxe agintari ona. Harekin ezkonduz, ez da ontasuna jaten, bainan ugaritzen.\nGOÑI: Bai, bai... bainan ontasun izana, seguruago da izango dena baino.\nTEODOSIO: Ongi da, aita oroituko naiz, kontseilu hortaz ere.\nGOÑI: Eta, oroz gainetik, oroit Goñitarren ondorekoa zarela. Gure etxea dela, hemen gaindi, zaldun etxerik indartsuena, eduki gora gure fama! Zabal gure larderia! Horra seme zure aitaren kontseiluak, bainan baten ikusbideak, baino, bizpahiruena hobea izaten baita, eska ere kontseiluak bizia ongi ezagutzen duten gizon adineko batzueri.\nTEODOSIO: Bai aita, zuk errana eginen dut!\n(Orkestak jotzen duela aita ateratzen da, eta sartzen dira, abeslariak eta Bioleta. Jendea agurturik, Bioleta ematen da panela leihodun baten atzean. Han ageri da, jauregiko leiho bat balitz bezala. Abeslariek abesten dute amodiozko kantu bat... Teodosio, Bioletaren amoros, hari begira dago. Kantua bukatzean denak ateratzen dira orkestak jotzen duela)\nLIBERTARIO: (Sartzen da eta mintzo da, irri larri batzu eginez) Bai, polita gertatzen zait!... Zera... Teodosio andregai baten miaketan omen dabila... Eta kontseilu beharretan omen da nolakoa aukera! Eta denek dakiten bezala, ni bainaiz andreekin ibiltzailea, eta heien ezagutzeko espezialista, horra zergatik dei egiten duen. Neri buruz ari da. Iñorenganik ez baitu izango, niganik baino kontseilu argiagorik.\nTEODOSIO: (Sartuz) Agur, agur Libertario!\nLIBERTARIO: Agur ba, Teodosio.\nTEODOSIO: Hunarat deitu zaitut, zure argien beharretan bainaiz... Badakizu, gaurko egunean, eskatua zaukula gazteri, ezkontzari buruz egitea preparazio zintzo bat.\nLIBERTARIO: Jokabide horrekin ados nago, ezkontza da ofizio bat... Ofizio bakoitzak, badauka bere teknika, inork ez luke ezkondu behar, ezkontzako teknika ezagutu gabe.\nTEODOSIO: Eta nun ikasten da teknika hori?\nLIBERTARIO: Neretzat, teknika horien ikasteko, Parisen da, eskola hoberena eta hurbilena. Zoazi beraz Pariserat, ahal bezanbat dirurekin eta han bizi zaite lasaiki. Zure ikastegiak izanen dira «Boitte», «Cabaret», «Sexy-Club», «Strip-relax»... eta holakoak. Horretan usu ibiliz zuzenduko dituzu zure herabetasun azpi-ilundurak eta burutik buru sakonki ikasiko dituzu, ezkontza zoriontsu bat egiteko jakin behar diren gauza guziak.\nTEODOSIO: Horixe da nik nahi nukena, ezkontza zoriontsu bat egin.\nLIBERTARIO: Hortakotz ba, behar ditugu ikasi amodioan obratzeko modu guziak: Frantsesa, indianoa, eta japonesa, kontzeptuala eta antikontzeptuala, naturala, erotikoa eta sadikoa drogatuz, lotan edo... egiten dena eta abar.\nTEODOSIO: Horiek guziak ikasi ondoan, zuk egin duzun ezkontza, zoriontsua izan ote da?\nLIBERTARIO: Ez... mutil zahar gelditu naiz. Ez baitut inun aurkitu ahal izan, neri jakintza errabia emaiteko on ziteken andregairik.\nTEODOSIO: Hobe dut beraz zure jakintza ez bildu, bestela andregairik gabe geldituko bainaiz.\nLIBERTARIO: Hori zuk ikus! Bainan kontseilu bat. Ez har andregairik Aralar inguru huntan.\nTEODOSIO: Zergatik ez?\nLIBERTARIO: Hemengo neskatxa guziak direlakotz ahuntzak bezain basak, hego haizea bezain aldakorrak, ijitoak bezain bihurriak.\nTEODOSIO: Bizkitartean, nik ezagutzen ditut inguru huntan neskatxa arras jatorrak.\nLIBERTARIO: Nun ote?\nTEODOSIO: Bat, Lakuntzan.\nLIBERTARIO: Lakuntza-untza, ahuntzaren putza.\nTEODOSIO: Bertze bat sendo eta giñarria, Arbizun.\nLIBERTARIO: Arbizuarra txostiko, astoak eman ostiko eta lepo hezurra hautsiko.\nTEODOSIO: Aitor-azu, jauregitan ere ez dela aurkitzen, Etxarri Aranazko neskatxen parekorik.\nLIBERTARIO: Etxarri Aranaz, kakute-mando zahar bat hil dute, haren jateko platerik ez dute, xerrien askatik, miki-maka jaten dute.\nTEODOSIO: Denak belzten dituen zure mingain pozoituak, errespetatuko ahal ditu bederen Ataundarrak!\nLIBERTARIO: Erreta jarri dezagun, egosi ta mina, Ataun ipurdi zikina.\nTEODOSIO: Norat behar dut beraz jo, andregaiketarat?\nLIBERTARIO: Zoaz Zegamarat... Han biziko zira merke eta ondo: Zegaman egunez ikusi eta gauez eraman.\nTEODOSIO: Denen kontra zernahi erraitea errex da. Eskatzen dautzudana da, norekin beraz behar dudan ezkondu?\nLIBERTARIO: Inorekin ez eta denekin... ni bezala... Horra nere kontseilua.\nTEODOSIO: Ni ez naiz, hortarik ari, nik nahi dut giza legean bizi.\nLIBERTARIO: Ba, ezar-azu beraz soka lepotik, andrea etxean sartzea da behi bat etxean sartzea bezala. Jakin behar da behia zertarako den... andrea berdin.\nTEODOSIO: Eta zuretzat, andrea zertarako da etxean?\nLIBERTARIO: Etxe batean, behia baliatzen da lanerako eta haragitako... andrea berdin.\nTEODOSIO: Eta gizona zertarako da?\nLIBERTARIO: Gizona! Haragitako baizik ez. Ikusi duzu zuk zezenik lanean ari? Idiak ba, lanean aritzen dira eta heien iduri berdinekoak diren gizonak... ez baita munduan tristeagorik.\nTEODOSIO: Ba, bi gogoeta eginen ditut zure, kontseiluez, bainan denenak behar baitira entzun, banoa orain Aralarko fraile ermita zaharrarenganat, ea harek zer dion ezkontzaz, entzuterat.\nLIBERTARIO: Bai, bai... Kontseilu politik entzunen duzu horrenganik. Alabaina, fraile ermita zahar batek zer dakien emakumen gorabeheraz! Bat ikusi orduko bere txabolara ihesi joaten den ermitak zer behar dio erran andregai bat ezin bilduz ari den mutilari.\n(Zoko batean, misteriotsu agertzen da fraile ermita... Teodosio mintzo zaio)\nTEODOSIO: O, anai fraile ermita, zure argitasun beharretan aurkitzen naiz.\nFRAILE: Zer nahi duzu niganik?\nTEODOSIO: Geroari buruz norekin eta nola apaila gogoetatua nabil.\nFRAILE: Erran nahi duzu ezkontzea pentsatzen duzula?\nTEODOSIO: Bai anai fraile!\nFRAILE: Ongi egizkitzu zure gogoetak. Haragiko bizia, bizi peligrosua baita.\nTEODOSIO: Bizkitartean, zure aita eta ama ezkondu ziren. Eta ez balira ezkondu gaur ez liteke hemen frailerik, ni kontseilatzeko.\nFRAILE: Ba, dena hortan da. Oroit zaite Jainkoak egin zuela ezkontza haurren mundurat ekartzeko eta ez gorputz atseginen gozatzeko.\nTEODOSIO: Andreakin elkartu behar balin bada bakarrik haurren ukaiteko, ez da gizonik lege hori zuzen bete dezakenik.\nFRAILE: Hortakotz behar da gorputza bentzutu, egon dadien osoki izipirituaren pean eta haren zerbitzari. Gorputz horri jan-edanak neurtuz eman. Halabeharrean gatez eta zilizioz gaztigatu.\nTEODOSIO: Nahi duzun guzia. Baina gizona ez da bakarrik. Emazteak ere hor du bere gorputza, bere gose-egarriarekin.\nFRAILE: Emazteak, bere aldetik bertze hainbeste egin dezala. Eta beren buruen jabeago egoiteko, senar-emaztek berex lo egin dezatela, bereziki garizuman bai eta ere bijili egunetan.\nTEODOSIO: Bai, bai... bainan, nere iritziko ezkontza egina da senar-emazteak ohe berean etzateko eta ez bi ohetan.\nFRAILE: Oheaz bertzalde, hor da ere gainerateko bizitza guzia.\nFRAILE: Jainkoak egin zaitu zaldun seme, zure menpean izanen dituzu, ez bakarrik zure familia, baita ere zerbitzari eta maizterrak. Horien guzien agintaria, eta beraz Jainkoaren ordaina, zu izanen zara. Deneri erakuts zure larderia.\nTEODOSIO: Erraitea erreza da.\nFRAILE: Egitea erreza da, deneri ematen badiozute Jainkoaren beldurra, denek diren lekuan, goiz-arrats-eguerditan, elizako kanpanarekin erreza ditzatela ohitura diren otoitzak.\nTEODOSIO: Jainkoak jakinen du zer eginen duten.\nFRAILE: Igandetan begirada bat eman, ikusteko, han denak mezan diren eta norbait eskas balin bada, jakin meza zergatik huts egin duen.\nTEODOSIO: Eta, bere faltaz meza huts egin balin badu.\nFRAILE: Hura kastiga! Ez ote zira Jainkoaren besoa! Eta zure jauregian, neskatxa zerbitzariak izan ditela, komentuan serorak bezala, zure anderea dutela beren superior-agintari. Egun guziz meza entzun dezatela eta usu-usua otoitzak erreza elkarrekin. Emakumea duzu kreatura ahula. Gaztedanik behar zaio erakatsi bizirako diziplina.\nTEODOSIO: Ez naiz lanik gabe, zuk kontseilatu guziak behar balin baditut obratu.\nFRAILE: Betidanik, larderiak, diziplinak, eta andreak egin izan dute familia ala herria. Zu zara gaur Jainkoak izendatua bertute horien karguaz. Zure kargua bete-zazu. (Musikak jotzen duela biak ateratzen dira)\n(Musikarekin sartzen dira: Konstantza eta Goñi)\nKONSTANTZA: Zer dut ikasi! O nere senar estimatua! Gure seme Teodosio ezkontzerat dela abiatu?\nGOÑI: Adinerat sartua da-ta, zer da egokiagorik? Ez ahal du ondo egiten, gu biok egin genuena egitea?\nKONSTANTZA: Zure ihardespen lasaiak harritzen nau.\nGOÑI: Eta ni, zure harritzeak nau harritzen! Zer ote da ba gertatzen?\nKONSTANTZA: Gertatzen dena da eskandaloa... Eskandalo ikaragarria... ez bertzerik.\nGOÑI: Eskandalo bat gure familian? Zer diozu!\nKONSTANTZA: Diot, gure Teodosio andregaitzat hartzen ari den neskatxak, ez duela neskatxa izenik ere merezi.\nGOÑI: Zer darasazu emakumea!\nKONSTANTZA: Ba, badakit zuretzat nik errana ala ahuntzaren gauerdiko eztula berdintsu direla...\nGOÑI: Bainan, emaztekia, mintza zaite erran gogo duzuna erran-zazu.\nKONSTANTZA: Gizonak beti hola zarete. Zuek bakarrik dituzue gauzak ulertzen. Guk ez dakigu ezer ere.\nGOÑI: Ba, saila hasi genuen... Gure Teodosio neskatxa baten ondotik abiatu dela... Nor da neskatxa hori?\nKONSTANTZA: Ez dut erran neskatxa dela, baizik eta neskatzar bat. Eta gainerat diot hori dela ibilki gure Teodosio bildu nahiaz...\nGOÑI: Ongi da, bainan berriz ere! Jakiten ahal ote dut neskatxa hori nor den!\nKONSTANTZA: Ez du izenik, ez ohorerik eta ez lotsarik.\nGOÑI: Bainan nor da! Errazu nor den!\nKONSTANTZA: Ez ahal duzu holako bat gure etxean sartzerat utziko!... (Nigarrez) Hasteko, ni ez naiz oraino aski zahartua, bertze bati nere etxe-andregoa uzteko!\nGOÑI: Nork erran dautzu holakorik?\nKONSTANTZA: Ez dut nik sekulan onartuko, buru-besoz ongi naizela, nere lekutik baztertua izatea...\nGOÑI: Otoi, otoi, utz-atzu sintsakeriak eta goazen harira.\nKONSTANTZA: Gaixo gure Teodosio! Holako haur ona! Ezin onartua dut bere amaren besoak dituela, neskatzar horren besotarat joaiteko.\nGOÑI: Bainan, berriz eta berriz noren besotarat?\nKONSTANTZA: Holako mutila!... Ez du ez bere falta... Berak ez du ezagutzen maltzurkeria eta uste du bertzeak bera bezala direla... Horra nola erori den neska galdu horren saretarat.\nGOÑI: Oraintxe leporaino asea bainaiz zure erran-merran eta errenkura nigartiez, edo mintza zaite garbiki, edo hemendik banoa.\nKONSTANTZA: Mintza ninteke, banaki nere solasari jarraikiko zintekela, bainan ezagutzen zaitut. Aski dut zuri bide bat erakustea, zuk berehala, kontrabidea hartzeko. Aspaldi da ez duzula bertzerik egiten. Bizkitartean ez naiz ni baitarik mintzo... Kasu hontaz mintzatzerat izan naiz, Aralarko fraile ermitarenganat.\nGOÑI: Eta zer erran dautzu fraile ermitak?\nKONSTANTZA: Arras nere iritzikoa da, gure familian ez daitekela, onart holako ardi errebelaturik, neska hori behar litekela lehenbailehen Teodosion begitatik betikotz urrundu, norabait igorri, preso edo komentuan sartu.\nGOÑI: Egiaz mintzo zara?\nKONSTANTZA: Beti gauza bera! Zuretzat nere erranak dira beti dudazkoak beti sinesgaitzak! Zoaz zerone ermitarenganat! Zoaz! Aralar ez da hemendik urrun. Badakit berdin ez dela zuretzat deus kontseilu onik haren ahotik baizik.\nGOÑI: Ba, ba... Ikusiko dugu. (Musikarekin ateratzen dira)\n(Musikarekin sartzen dira: Obispo eta Teodosio)\nTEODOSIO: Obispo jauna, bihotz min handi batek bultzaturik etorri naiz zureganat.\nOBISPO: Mintza zaite lasai, Teodosio! Nere ahalmenetan den guzia egiteko gerturik nago, zu laguntzeko.\nTEODOSIO: Huna Obispo jauna, zer zaitan gertatzen. Ezkontzeko bidetan sartua naiz eta nere bihotzeko aukera egin dut, Ataungo alaba bat.\nOBISPO: Pentsatzen dut alaba hori dela, bihotz eta fedez, pertsona jator bat.\nTEODOSIO: Bai, nere ustez, alderdi hortarik, ez dauka itzalik.\nOBISPO: Hobe hori baita beharrena.\nTEODOSIO: Bai, bainan ez dute denek hola pentsatzen.\nOBISPO: Zer ba!\nTEODOSIO: Nere kontra ditut errotik bai aita eta ama.\nTEODOSIO: Neskatxa hori ez delakotz, ez aberatsa eta ez izenduna?\nOBISPO: Eta gero zer!... Ama Birjina ote zen aberatsa eta izenduna?\nTEODOSIO: Hark, gurasoak ditu laborariak. Etxea berena dute. Eskolatua da luzaz seroretan egonik.\nOBISPO: Beraz neskatxa horrela bada, nortasuna baluke.\nTEODOSIO: Bainan ez da markesa ez eta kondesa, bere izena du Bioleta... Eta ez dut izen aurrekoz titrerik.\nOBISPO: Bera da titre-egilea «titre eginak» ez ote du balio «titre ukanak» baino gehiago?\nTEODOSIO: Nik ere horrela pentsatzen dut.\nOBISPO: Edozein moldez, adinean sartua zara eta zu, baitzara ezkontzen eta ez zure gurasoak, zuri da aukera egitea.\nTEODOSIO: Bainan, beldur naiz.\nOBISPO: Beldur? Zertaz?\nTEODOSIO: Badakizu nere aitak, ahalmen handiak dituela.\nOBISPO: Ba, badakit Goñitarrak zaretela Nafarroako gorenetarik.\nTEODOSIO: Aita eta amarekin, kasaila handi bat izan dut. Eta aitaren hitzak belarrian ditut: «Onez ez bada, katez lotzen ditut bihotzak».\nOBISPO: Zer erran nahi zuen?\nTEODOSIO: Beldur naiz, aitak ez ote duen, niganik urrunduko neskatxa hori, preso edo konbentuan sartuaz.\nOBISPO: Ez ahal da hortaratuko!\nTEODOSIO: Hortakotz etorri naiz zureganat. Iruñako jaun obispoa zarenaz geroz nere aita bil dezazun ezkontza hori onartzerat.\nOBISPO: Ba... nere eginahalak eginen ditut... Zintzoki gauzak egiteko. Lehenik joanen naiz Ataunerat Bioletarekin mintzatuko naiz. Nahi baitut neronez jakin, nor den eta zer dion.\nTEODOSIO: Milesker. Obispo jauna.\nOBISPO: Gero ikusiko dut zure aita, eta zerbait on aterako ahal dugu urrats horietarik.\nTEODOSIO: Berriz ere milesker, bihotzez, Obispo jauna! (Musikarekin ateratzen dira)\n(Bioleta agertzen da, moja arropetan, triste burni barra batzuen gibelean... kantu triste bat abesten du)\n(Musikarekin sartzen dira, Obispo eta Goñi)\nOBISPO: (Haserre) Zer ikasi dut zutaz, Goñi jauna? Egia ote da ataundar neskatxa gazte bat bidali duzula andaluz presondegi batera; ez zinuelakotz nahi ezkon zadien zure semearekin!\nGOÑI: Ez da egia neskatxa hori presondegian dela... Moja komentu batean da eta arras ongi tratatua.\nOBISPO: Ez neri erran neskatxa bat zoriontsu daitekela komentu batean, han sartua izan delarik, bere nahiaren kontra.\nGOÑI: Ez da komentuan sartua izan bere nahiaren kontra!\nOBISPO: Zer diozu?\nGOÑI: Neskatxa hori ez da zuk duzun aingerua. Eskandala handi baten ondotik izan da bere herritik urrundua!\nOBISPO: Zer eskandala!\nGOÑI: Neska galdu bat da hori, arrats batez aurkitu dute gizon ezkondu batekin zebilela. Arrastatua izan da. Lehenik denak ukatu ditu bainan zigortze on baten ondoren, denak aitortu ditu.\nOBISPO: Bertze asko ere, aitortu ditu.\nGOÑI: Ez badiezute larderia erakusten zure mendeko diren jenderi, laster gaindi hartuko dautzute.\nOBISPO: Lasterrago oraino gaindia hartuko dautzute, larderia baizik ez badiezute erakusten.\nGOÑI: Oroit zaite, Obispo jauna, gora mailakoek behar dugula elgar sustengatu, azpikoen jokoa egiten duzula eta zure buruari harrika ari zarela, jende herresta horien alderdia hartuz.\nOBISPO: Gure Jainkoarentzat, jende guziak maila bereko gara eta kargutan garenak gure kargua dugu, jendeari zerbitzeko eta ez hontaz baliatzeko.\nGOÑI: Hola jokatuz, gure nafar ohiturak hausten dituzu eta gure herriaren etorkizuna funditzen duzu.\nOBISPO: Eta zuk, hemengo neskatxa bat Andaluziara, preso zuzen-kontra bidaliz Nafarroa ohoratzen eta pizkortzen ote duzu?\nGOÑI: Obispo jauna eraman dezagun bakotxak gure saila, elgar errespetatuz. Utzi Zezarri, Zezarren egitekoa.\nOBISPO: Ados naiz hortan zurekin, baina Zezarrek ez dezala har Jainkoa, bere jokabide makurren tapagailu.\nGOÑI: Oroit zaite Iruñan badela gobernadore bat.\nOBISPO: Bai, eta oroit zaite, Iruñan badela obispo bat. (Ateratzen dira musikarekin)\n(Musikarekin sartzen dira: Obispo, Bioleta eta Teodosio ezkon jantzitan)\nOBISPO: (Ezkontza benedikatuz) Teodosio jauna, nahi duzu kristau moduan bizi guzikotz hartu Bioleta, zure ezkon-laguna?\nTEODOSIO: Bai, jauna!\nOBISPO: Eta zuk, Bioleta, nahi duzu, kristau moduan bizi guzikotz hartu Teodosio jauna, zure ezkon-laguntzat?\nBIOLETA: Bai, jauna.\nOBISPO: Eman eskuak elgarri, benedikatzen dut zuen ezkontza: Aitaren, Semearen eta Ezpiritu Santuaren izenean amen. (Ondotik ematen dituzte kantuak... edaten dute. Eta denak ateratzen dira)\n(Musikarekin sartzen dira Fraile eta Libertario... Gerla kanpaiak entzuten dira, pastoraletan bezala. Exeri-ta altxatuaz, Fraile eta Libertario mintzo dira)\nFRAILE: Gerla kanpaiak! Gerla! Gerla dugu moroen kontra! Moro mahometanoak heldu dira trumilka Afrikatik, gure lurrari buruz kristau guziak nahi dituzte hil! Kristautasuna suntsitu!\nLIBERTARIO: Datozila niganat, lana harrapatuko ditek, egina prest... aspaldi baita nere kristautasuna neronek suntsitu nuela.\nFRAILE: Zutik, kristauak! Eutsi etsaiari! Armak har! Guduka denak! Zahar eta gazteak, gizon ala emazteak!\nLIBERTARIO: Salbu mutil zaharrak! Nik ez diat zaintzeko ez familiarik eta ez erlijionerik! Axola guti diat beraz, batzu ala bertzeak, nausi atera diten gerla huntarik.\nFRAILE: Hau ez da edozein gerla... Hau da gurutzada saindua... Ez bakarrik gizonen salbatzeko egina, bainan Jainkoa salbatzeko.\nLIBERTARIO: To, badiagu zer egin, Jainkoa bera balin bada orain, salbatzeko gure beharretan.\nFRAILE: Xutik, kristauak... Zoazte elizarat, Jainkoarekin baketzerat... kofesa eta komunia... Eta gero gerlara... Etsaiak hil... Etsaiak garbi...\nLIBERTARIO: Lehenago erraten zitekan ez hiltzeko! Orain berriz, denak hiltzeko. Ez diat gehiago deus ulertzen. Kontzilioaz geroz, gure erlijionea arras aldatzen ari ditek.\nFRAILE: Etsai bat hiltzen duenak, irabaziko du indulientzi erdi bat, bere bekatuarentzat. Bi etsai hiltzen dituenak indulientzi oso bat.\nLIBERTARIO: Lan egin azkar mutilak! Garaia laster etorriko duk, sari beraren irabazteko, beharko baitituzue hil lau edo bost moro.\nFRAILE: Eta gizonak gerlan diren garaian, emaztek egin dezatela penitentzia. Hautsa buruan, zilizioa gorputzetan. Inork ez dezala har plazera, ez eta ere ezkontzari doazkion atseginak.\nLIBERTARIO: Fraile gizagaizoa! Berdin dik burniz inguraturik ere emakumen atsegin-bidea hetsiko diotenik ez duk aurkituko. (Musikarekin ateratzen dira)\n(Musikarekin sartzen dira: Teodosio eta Bioleta)\nTEODOSIO: O zu, nere ezkon-laguna, bihotz-minez nago zutaz pentsatuz! Nere eginbidea da gurutzada saindura joatea eta nago zu zer bilakatuko zaren.\nBIOLETA: Zuk erranari jarraikiko naiz, nere nahikunde guzia da bizirik itzul zaiten gerlatik.\nTEODOSIO: Nere aitamek ez zintuzkete nahi nere emaztetzat. Halere ezkondu ginen. Geroztik heiekin bizi gara, baina nabaitzen dut zoin hotz agertzen diren, zuri buruz.\nBIOLETA: Ez ote nuke hobe nere aitamekin bizitzea, zu gerlatik itzuli artio!\nTEODOSIO: Holakorik ez, Bioleta! Kosta ahala kosta, behar duzu gure jauregian egon. Zu zira jauregian nere ordaina.\nBIOLETA: Zu, nere ondoan zarelarik, zure jauregian norbait naiz, bainan badakizu Teodosio, zu gabe, ez naizela arrotz bat baizik, zure aitamentzat.\nTEODOSIO: Badakit, Bioleta, nere aitamek ez zaitutela begi onez ikusten bainan, ni ez nintzake senar, ez eta gizon ez bazintut hemen uzten zor dizudan eta merezi duzun mailan.\nBIOLETA: Eginen dut beraz sakrifizio hori, Jainkoari egun guziz, eskainiko diot zuretzat, zu gerlatik bizirik itzul zaiten.\nTEODOSIO: Milesker, Bioleta... eta milesker ere Jainkoari, zu bezalako emaztea eman didalako. (Musikarekin ateratzen dira)\n(Musikarekin sartzen dira: Goñi, Konstantza eta Bioleta)\nKONSTANTZA: Zu, Bioleta gurutzada saindura joan baita gure semea eta jauregi huntako nagusi gaztea, nahi genituzke zurekin, bi solas erabili.\nBIOLETA: Mintza zaitezte lasai, aita eta ama. Zuek erranen duzuena entzuteko prest nago.\nKONSTANTZA: Ez gara gu, ez zure aita eta ez zure ama. Ez gaitzazula gu desohora, horrela deituz.\nBIOLETA: Ohituraz eta legez, deitzen zaituztet «aita eta ama». Ez ote naiz zuen semearen emaztea.\nKONSTANTZA: Errazu, orain arte, hola zinela. Haren itzalean, bazinen hemen zerbait. Bainan hura urrundu denaz geroz, neri eta nere senarrari da jauregi huntako gidaritza hartzea.\nBIOLETA: Nik ez dakit Teodosiok errana baizik, eta erran dautana da jauregi huntan egoteko, haren ordezkari bezala.\nKONSTANTZA: Zuk, zer dakizu jauregi hau nola behar den gobernatu? Oroit zaite nondik ateraia zaren. Ala zer uste duzu? Jauregi bat gobernatzea dela zerri bazkatzea bezala?\nBIOLETA: Ez dut idurikatzen nehor hemen gobernatzea. Gehiegi balin banaiz hemen, aski nauzue hemendik bidaltzea. Segur naiz nere aitamek, goxoki eta gogo onez hartuko nautela berekin.\nKONSTANTZA: Teodosioren nahia errespetatzeko, biziko zara gure jauregian. Bainan, ez duzu gehiago lo eginen hemengo dorrean den gela handian.\nGOÑI: Legez eta ohiduraz gela hori jauregiko agintariena da. Gure semea ezkondu zelarik, gela hori eman genion. Bainan gomeni da, nere emaztea eta ni berriz gela hortan jar gaiten, gure semea gerlatik itzuli arte.\nKONSTANTZA: Eta beraz zu, joanen zara lo egitera, gure zerbitzarien aldamenera. Eta janen duzu zeronek berex, ez baita gomeni, gure artean sar dezazun izenik gabeko presuna ezjakin bat.\nBIOLETA: Hola denaz geroz, biziko naiz nere zokoan, bakarrik eta ixilik. Ez duzue nereganik izanen desgusturik. Ez hortaz kexa! (Musikarekin ateratzen dira Goñi eta Konstantza. Hor berean gelditzen da Bioleta. Kantu triste bat kantatzen du)\n(Musikarekin, Bioleta ateratzen da eta sartzen dira Libertario eta atso zahar sorgiñak. Libertariok egiten duela bakarrizketa, lau atsoak inguruan ibilki zaizkio, zernahi postura bitxi hartuz)\nLIBERTARIO: (Irriz) Zera... ni gerlaren alde naiz... gizonak, sanotzeko eta bertuteko bidean sartzeko, gerla du beharrezkoa. Hortako gerlaren alde naiz... Haatik bertzek egin dezatela... ni nere aldetik, asko sanoa eta bertuteduna bainaiz gerlarik gabe. (Atso batek, kilikatzen dio, kokotz azpian... kontentu dago) Eta gerla badaezpadakoa da, jendeari lana emaiteko. Gizon gehienak joan dira gurutzada saindura. Nork behar ditu heiek guziak ordaindu emakumen ondoan? Hortakotz ikusten nauzue lanez lehertua. (Atso batek xukatzen dio izerdia) Delako fraile ermita horrek, emakume guziak giltzatu nahi lituzke gerla garaiko, horiek ere berenak behar... Halere, askoz eta askoz arkume gehiago, nere korralean sartu nahiago, horrenean baino. Eta bee eta bee, bildotsak nonnahi sartzen. Horrelaxe egiten dugu guk lan aberriaren alde. (Lau atsoak lotzen zaizkio, bi alde batetik, bi bertzetik eta denak, besoz beso josiak zalantzaka dabiltza alde batetik bestera) Beraz gerla da badaezpadakoa, eta gerla sortzaileak behar litezke kanonizatu... Ez ote dira, horieri esker, milaka martir saindu gehiago gure elizetako aldaretan? Azken gerlaz geroztik, ez duzu gehiago saindurik gure artean... Beraz, azkar munta dezazuela gerla berri bat. Eta ahalaz gurutzada modukoa. Hortarik ateratzen baita asko saindu gehiago. (Musikak jotzen duela dantza erotiko bat, denak ateratzen dira farandola moduan)\n(Gerla bukaerako kanpaiak entzuten dira... Sartzen dira Fraile eta Teodosio)\nFRAILE: Huna beraz, Teodosio, nun gure artera itzultzen zaren, gerla bukaturik.\nTEODOSIO: Bai, anai fraile, moroak milaka hil ditugu, eta bizirik direnak ez dira, apur batez hunara itzuliko.\nFRAILE: Jainkoaren nahia bete duzue, gizatzar horiek hola suntsituz, bainan Teodosio, gerla ez da sekulan bururatua.\nTEODOSIO: Neretzat segurik, agian bai! Merezi ahal dut, hoinbertze neken ondotik pixka bat bakean bizitzea nere emaztearen ondoan!\nFRAILE: Ha, Teodosio!\nTEODOSIO: Zergatik suspira hori, anai fraile? Ala nere emazteari, zerbait gertatu zaio?\nFRAILE: Ez zara nehorekin, hemen gaindi, mintzatu?\nTEODOSIO: Ez anai fraile, zu zara leku hauetako lehen presuna, gerlatik itzultzean aurkitzen dudana. Bainan erradazu, nere emaztea bizi ahal da?\nFRAILE: Bai, bizi da.\nTEODOSIO: Osasunean ongi.\nFRAILE: Bai, arras ongi.\nTEODOSIO: Eta nere aitamak? Bizi eta pizkor, haiek ere!\nFRAILE: Bai, Jainkoari esker.\nTEODOSIO: Zergatik beraz zure arpegi ilun hori, nere etxekoak aipatzean? Zerbait bidegabe gertatu ote da nere familian?\nFRAILE: Zoritxarrez, bai! Zure aitamak izan dira hemen berriketan eta zure emazteaz erran dautatena, ez da segur izanen zuretzat bihotz altxagarri.\nTEODOSIO: Zer ba?... Mintza zaite, eta mintza argi eta garbi.\nFRAILE: Zure jauregiko dorrean da zuen lo egiteko gela.\nTEODOSIO: Bai hala da.\nFRAILE: Hango ohean, zuk libro utzi lekua, ez da huts egoten.\nTEODOSIO: Zer... bertze gizon bat...\nFRAILE: Bai, ixilka, gauaz, bertze gizon batek ordaintzen zaitu.\nTEODOSIO: Nere emaztea hortaratua? Ba ahal daiteke holakorik?\nFRAILE: Zure aitamek errana dautzut, errepikatzen.\nTEODOSIO: Nere emazteak hori egin! Neri... Banoa berehala, nere ohorearen xuritzera.\nFRAILE: Bai, zure eginbidea da!... Belar txarra atera baratzetik! (Musikarekin ateratzen dira, biak)\n(Hil kanpaiak ari dira, Teodosio doi bat argitua, dorreko gelaren ate aurrean dago)\nTEODOSIO: Huna nere gelako atea... nor eta zenbat ote dira barne hortan? Beha dezagun serraila zulotik... Bat... bi... Bai, bi dira. Bi bultu mantapean! Beraz egia zen. Egia ikaragarria! Ni hainbertze pairamen eta peligrotan ibili nintzen garaian, nere emaztea, nere ohean atsegin zikinetan!... Bainan etorria da garbitasuna egiteko garaia. Ez batek ez bertzeak, ez dute ikusiko bihar goizeko argia... (Puñala eskuan brastakoan sartzen da gelara... aditzen dira bi intzirin... berriz agertzen da) Bi zorri gutiago mundu huntan? Ha nere bizitza! Ez nuen uste hoinbertze pairatzeko etorria nintzela, mundura! Oxala ez banintz sortu, edo bederen, gerlan hil banintz! Horra non naizen berriro bakarrik!... Bakarrik eta bihotz zauritua... Zer da hor?... Nor heldu da hemen?\nBIOLETA: (Agertuz) Zer! Zer dira hemengo intzirin eta arrabotsak? (Bere senarra ezagutuz) Zer!... Zu hemen! Teodosio!\nTEODOSIO: Zu! Zu! Bioleta!... Ez nezazula hunki... odola baitut eskuetan! Ez zinena zure ohean!\nBIOLETA: Ez zu hemendik urrunduz geroz, zure aitamak jabetu ziren gure gelaz eta oheaz... Hek biak dituzu hor lo daudenak.\nTEODOSIO: Biak hil ditut.\nTEODOSIO: (Nigarrez) Nik zer egin diot Jainkoari? Hoinbertze zerbitzatu dudan Jainkoa, zergatik ote da hola neri jazartzen? (Musikarekin ateratzen dira. Abeslariek kantatzen dute hil kantu bat)\n(Musikarekin sartzen dira Obispo eta Teodosio)\nOBISPO: Krima handia egin duzu, Teodosio, hola zure aitamen hiltzea.\nTEODOSIO: Ez ditut gaxtakeriaz hil, bainan enganatua izan naizelakotz.\nOBISPO: Ez da hoin itsuki odolik isurtzen, kastigua ematen da juzgatu eta gero.\nTEODOSIO: Nere aitamen hobena ere bada, zergatik kendu zuten nere emaztea gelatik. Zergatik, nere emaztea beztu dute fraileari kontatuz hala ez direnak.\nOBISPO: Bai, nahi dut zure krima arintzen dutela zure aitamen huts horiek, bainan halere faltadun gelditzen zara.\nTEODOSIO: Nere bekatu horren barkamendutzat, prest nago egiteko emanen dautazun penitentzia.\nOBISPO: Bai zure egiteak, eskandala sortu du kristauen artean eta beharrezkoa da denek dakiten bekatuarentzat, denek jakinen duten penitentzia.\nTEODOSIO: Eta, zer liteke penitentzia hori?\nOBISPO: Nere iritzia da, behar zinukela gorputza gatez inguraturik, zenbait urtez bizi, Aralarreko mendian, fraile ermitak bezala.\nTEODOSIO: Onartzen dut zure kontseilua eta bihar beretik Aralarreko mendian arkaitz zulo batean hasiko dut ermiten moduko bizitza hori.\nOBISPO: Ermiten erregla da: Zortzi ordu otoitz, zortzi ordu lo eta zortzi ordu lan. Ongi litzaiket, lan bezala, kapilla tipi bat altxatzen bazinu Aralarreko mendi kaskoan, San Mikel arkanjeluaren ohoretan.\nTEODOSIO: Neretzat ez da lan laketgarria, hori ere hitz ematen dautzut. (Musikarekin ateratzen dira)\n(Musikarekin sartzen dira: Fraile, Libertario eta lau atso sorginak. Hauek frailez burlatzen dira mintzatzen den aldi guziz)\nLIBERTARIO: Zure kontsolagarri etorria naiz, anai fraile, lau neskatxa alegre hauekin.\nFRAILE: Urrunt nereganik mundutiar solasak!\nLIBERTARIO: Badakit, Teodosio gatez inguratua, Aralarreko mendi huntan jarri denaz geroztik zure bisitariak gutitu direla. Hola da gaurko mundua, konkurrentzia da errege.\nFRAILE: Bakea otoi neri!\nLIBERTARIO: Dena da publizitatea ongi egitea... Eta hortan nausitu zaizu Teodosio. Hark bederen, bi presuna hil ditu... Eta gainera bere aitamak... Eta ez da alfer bizi, zu bezala, bere eskuz, kapilla bat altxatzen ari da Aralar gailurrean.\nFRAILE: Utz nezazu nere gisa!\nLIBERTARIO: Zureganat etorria naiz nere gisako publizitatea proposatzera. Asko turista ibiltzen baita hemen gaindi, utziko dauzkizut zure gomendio lau neskatxa hauek. Gure dantza batzu eskainiko diozkate turisteri eta berdin bertze zerbait ere eskatzen duteneri.\nFRAILE: Fuera hemendik lotsagabea!\nLIBERTARIO: Lotsagabea! Zergatik?... Ez ahal dute holakorik egiten gure arteko asko kristau jatorrek? Eta kontzilioaz geroztik, ez ote dute fraileek ere neskatxekin lasaiago gobernatzeko ohidura?\nFRAILE: Ixilik zu mingain madarikatua!\nLIBERTARIO: Nik bilatzen dudana, Teodosiok zuk baino zerbitzu gehiago egiten diola inguruari... Bere kapillari esker, ardotegi eta hotel batzu ere muntatuko dira Aralarren... Eta, horko artzainek ere diru eginen dute, gaztaia eta mamia salduaz beren txaboletan.\nFRAILE: Noiz artio, Jaungoikoa, tentatuko nau ifernuko debru honek?\nLIBERTARIO: Ez gaizki har nik erranak! Saindutu nahi duen fraileak, ez ote du jakin behar jasaiten? Neri esker, merituak irabazten dituzu. Eta Teodosiori esker libertitzeko peregrinazioak egiten jan eta edan gabe... Ekarri kamiunka zardina zaharrak. Eta jotake, jar dadiela gure gaztedia!\nFRAILE: Ez zarenaz geroz ixiltzen, ni banoa hemendik eta Jaungoikoaren madarikazionea dela zurekin.\nLIBERTARIO ETA ATSOAK: (Lotuz fraileari) Ez joan!... Ez joan fraile... Egon gurekin. (Musikak jotzen duela lasterka ihesi doa frailea ondotik jarraitzen zaizkiola bertze guziak)\n(Musikarekin sartzen dira: Mikel arkanjelua bere zaindariarekin, Obispo, lau abeslariak, Bioleta, Teodosio gatez inguraturik. Teodosio ematen da belauniko, arkanjeluaren aurrean... bertzeak inguruan)\nOBISPO: Teodosio, Mikel arkanjeluaren aurrean jakin arazten dautzut, zure penitentziako garaia bukatua dela. (Gateak kentzen diozkala, sekulako arrabots itsusiak entzuten dira kanpotik. San Mikelek ezpata altxatzen du arrabotsari buruz. Oihuz mintzo)\nSAN MIKEL: Ixilik ifernuko indarrak! Fuera hemendik izpiritu gaxto, basa pizti eta mozorro guztiak, utzi libro leku hauek. (Denek abesten dute Aralarreko San Mikelen kantika)\nHitz minez beteak\nBakarrikan nahi dugu\nFede bat, bataio bat,\nBihotz bat, osoa.\nDragoi liberal hori\n(Bitartean Obispoak gateak kendurik Teodosiori, Bioleta ematen dio ondoan. Kantika bukatzean, antzezlari guziak agertzen dira eta pastoraletan bezala, agintariak ematen du, azken predikua)\nAGINTARI: Huntan da, jende onak, bukatzen gure antzerkia.\nHorra Aralarreko kondaira, gezur ala egia.\nElkartu gira hemen, denak anaitasunean\nHorrela batu gaiten, San Mikelen babesean.\nEsker on deneri, maitasun eta amodio\nOroit Aralarrez eta eutsi hil artio.


Merkataritza elektronikoa duten Euskal AEko establezimenduek salmenta guztien %41,4 eta erosketa guztien %36,2 egin dute kanal horren bidez 2017an\nHomeGaiakEnpresakPrentsa Oharrak Merkataritza elektronikoa...\nNagusi izan da beste enpresa batzuekiko salerostea (B2B), salmenta elektronikoen %78,4\n41.400 inguru izan dira saleroste elektronikoa egiten duten establezimenduak 2017an Euskal AEn, orotarakoaren %25,1, eta zenbatetsi da ezen bide horren bidez egiten duten erosketak izan direla guztien %36,2, eta salmentak guztien %41,4, zeina den errekor bat serie historikoan bere osoan hala erosketetan nola salmentetan, EUSTATen datuen arabera.\nOro har, merkataritza elektronikoak Euskal AEn aurreko urtearen aldean zifra ekonomikoak handitzen jarraitzen du; merkataritza elektroniko bidezko salmentei doakienez, Euskal AEko enpresen kasuan, %12,6ko igoera gertatu da, eta %10,2koa sistema beraren bidez eginiko erosketei doakienez.\nHorrek ekarri du izatea 2017an negozio-bolumena 17.274,1 milioi eurokoa egin diren salmenta elektronikoei doakienez eta 12.758,8 milioikoa erosketei doakienez. Guztia sarean zehar egina edo bestelako sistema elektroniko batzuen bitartez, hala nola posta elektronikoa edo datu elektronikoen trukaketa (EDI eta beste sare batzuk).\nLurraldeetan Bizkaia nabarmendu da salmenta elektronikoetan, %16,6ko gehikuntzarekin, eta ondoren Gipuzkoa (%13,5eko gehikuntza) eta Araba (%7,5eko gehikuntza) daude. Azken lurralde honetan gertatu da igoerarik handiena erosketa elektronikoetan, %12,9ko gehikuntza aurreko urtearen aldean, eta ondoren Bizkaia (%9,9ko gehikuntza) eta Gipuzkoa (%9,1ekoa) daude.\nLurralde bakoitzak duen pisua kontua hartuta, hiruren artean aski antzera daude banatuak salmenta elektronikoak: Bizkaian da ehunekorik handiena, Komunitate Autonomoaren guztirakoaren %36,9rekin; Gipukoan eta Araban %31,7 eta %31,4 dira ehunekoak, hurrenez hurren. Erosketetan, aldiz, Bizkaiak du 2017an guztizko erosketen %50,4, eta Gipuzkoak eta Arabak %31,5 eta % 18,1, hurrenez hurren.\nEstablezimenduen tamaina kontuan hartuta, 10 enplegatu edo gehiagokoetan da kopuru ekonomiko gehien trukatzen merkataritza elektronikoan, guztizkoaren %82,4rekin salmentetan eta %69,0rekin erosketetan.\nHalaber, merkataritza elektronikoan parte hartzen duten enpresen ehunekoa 2017an %25,1 izan da, portzentajezko 0,9 puntu gutxiago aurreko urtean baino. Jaitsiera hori gertatu da portzentajezko puntu bat gutxitu delako ehunekoa elektronikoki erosten duten enpresena (enpresen %23,0 dira egun) eta, era berean, portzentajezko 0,3 puntu gehitu direlako salmenta elektronikoak egiten dituzten enpresak (guztizkoaren %6,8). Orobat, antzeman daiteke ezen, nahiz eta bide elektronikoen bitartez erosten duten enpresak saltzen dutenak baino anitzez gehiago diren, zifra ekonomikoetan gehiago direla salmenta elektronikoak (17,3 mila milioi euro) erosketak (12,8 mila milioi) baino.\nZifra horiek aldatu egiten dira enpresen tamainari erreparatuz. Halatan, 10 enplegatu edo gehiagokoetan, %29,0k egiten dute saleroste elektronikoa, portzentajezko 0,7 puntu gutxiago aurreko urtearen aldean. Segmentu horretan ere anitzez gehiago dira erosketa elektronikoak egiten dituztenak, %25,1 baitira, eta pisu txikiagoa dute salmenta elektronikoak egiten dituztenak, %12,6. Hala ere, erosten dutenak portzentajezko 0,7 puntu jaitsi dira, eta saltzen dutenak, aldiz, 0,7 puntu ere igo.\nErosketa elektronikoak egin diren bitartekoari doakionez, guztizko kopuru ekonomikoaren %50,3 burutu da posta elektronikoz (e-posta), %31,8 EDIren eta beste sare batzuen bidez eta gainerako %17,9a web-orri bidez. Era berean, salmenta guztien %43,0 burutu da EDIren eta beste sare batzuen bitartez; %30,1 web-orri bidez, ‘app’ bidez (aplikazioak) edo Interneteko salmenta-atarien bidez; eta %26,9 posta elektronikoaren bitartez.\nGogoan edukita zein bezero-motari zuzendu zaizkion 2017an merkataritza elektronikoaren salmentak, gehienak, bitarteko elektronikoez fakturaturiko guztizkoaren %78,4, beste enpresa batzuek hartu dituzte (B2B deritzon merkataritza), %19,9 kontsumitzaile partikularrek (B2C) eta gainerako %1,7a beste bezero-mota batzuen artean banatu da, hala nola Administrazio Publikoak (B2G).


Bigarren B Mailara igotzeko playoffetako finalerdien joaneko partiden emaitzak\n2. B Mailara igoera\nEmaitza onak euskal taldeentzat finalerdietako joaneko partidetan\nPortugaletek eta Alaves Bk garaipenak lortu dituzte, eta Sestaok eta Mutilverak berdindu, Bigarren B Mailara igotzeko finalerdietako joaneko neurketetan.\nAlaves B - Escobedo partidako irudia. Argazkia: @Alaves\nEuskal taldeen aurkariak igoera faseko bigarren kanporaketetan\nOsasuna Promesas 2. B mailara igo da\nAsteburu honetan jokatu dira Hirugarren Mailatik Bigarren B Mailara igotzeko play-offetako finalerdietako kanporaketen joaneko partidak, eta euskal taldeek emaitza onak lortu dituzte.\nTxapeldunen kanporaketa galdu ostean, bigarren kanporaketari ekin zion Portugaletek, eta talde jarrilleroak 1-2ko emaitzarekin irabazi zion Alondrasi, Galizian. Beraz, abantaila du La Floridan jokatuko den itzuliko neurketarako.\nEmaitza onena lortu zuen euskal ordezkaria Alaves B izan zen. Arabako taldeak etxean jokatu zuen joaneko norgehiagoka Escobedoren aurka, eta 3-1eko emaitzarekin lortu zuen garaipena, partida galtzen hasi zen arren. Errenta oso ona du, beraz, itzulikorako.\nBestalde, garaipenik ez, baina emaitza ona lortu zuten Sestaok eta Mutilverak. Sestao Riverrek bana (1-1) berdindu zuen La Pueblarekin Mallorcan jokatu zuen neurketa, eta kanpoan sartutako golak abantaila ematen dio datorren asteburuan Las Llanasen jokatuko duen itzuliko partidarako. Mutilverak, aldiz, golik gabe berdindu zuen etxean Luancoko Marinoren aurka (0-0), eta golekin lortutako edozein berdinketak balioko dio itzulikoan aurrera egiteko.\nBigarren B Mailara igotzeko play-offetako finalerdietako joaneko partiden emaitzak:\nMultivera 0 - Marino de Luanco 0\nLas Rozas 0 - SD Logroñés 0\nVillarrobledo 2 - Gimnástica Segoviana 1\nMoralo 2 - Linares 0\nPoblense 1 - Sestao River 1\nAlcobendas Sport 2 - Zamora 0\nPrat 0 - Tamaraceite 0\nFormentera 1 - Lealtad 0\nMóstoles URJC 0 - Socuellamos 1\nNumantzia B 0 - Cádiz B 0\nAlavés B 3 - Escobedo 1\nUnión Viera 1 - Lorca Deportiva 0\nUtrera 0 - Mallorca B 0\nAlondras 1 - Portugalete 2\nAlgeciras 1 - Real Jaén 0\nArandina 1 - La Nucía 2\nEl Palo 2 - Tarazona 1\nVillarrubia 2 - Bergantiños 0


“Milurtekoko Garapen Helburuetatik 2015 Osteko Agenda berrira” ikastaroa\nMartxoaren 9tik 12ra UNESCO Etxeak eta Basauriko Udalak, Garapenerako Lankidetzaren Euskal Agentziaren laguntzarekin, Garapenerako Lankidetzako prestakuntza-programa interesgarria antolatu dute Marienean (Basauriko emakumeen etxea): “Milurtekoko Garapen Helburuetatik 2015 Osteko Agenda berrira”.\nMilurtekoko Garapen Helburuetarako (MGH) finkatu zen data iristear den honetan, hauek dira ikastaroaren helburuak: partaideei oinarrizko ezaguerak ematea MGH horien lorpen eta gabezien balantzea egiteko eta 2015 Osteko Agenda berriaren prozesuaren berri jakiteko, eta, orobat, giza eskubideen eta genero-berdintasunaren ikuspegitik giza garapenak zer ezaugarri beharko lituzkeen gogoeta egitea.\nGai horietan interesa duten pertsona guztiei zuzenduta dago, batez ere GGKE-etako eta beste elkarte batzuetako boluntarioei (emakumeen elkarteak, feministak, etorkinenak, sindikatuak, ingurumen arlokoak…), eta, oro har, herritar guztiei.\nIkusi izena emateko orria


Ia 400 orrialdeko tesia ondu du Txerra Rodriguezek. 2020ko martxoan bukatua zuen lana: 30 urte mihigintzan. Euskara elkarteek\neuskararen biziberritzean izan duten eragina 1987-2017. Elkarrizketa honetan mugimendu sozialaren eta egitura profesionalaren arteko uztarketa zailaz aritu da, baita beste mugimendu sozialak zertan ari diren begiratzeko premiaz eta euskara elkarteetako kideek transmititu dioten nekeaz. Dena den, aurrera egiteko ilusioa badaukatela uste du.\n2021eko irailaren 05a\nZertarako sortu ziren euskara elkarteak?\nHorrela dago idatzita: euskaldunon komunitatea trinkotzeko. Euskara elkarteak Txepetxen [José María Sánchez Carrión] teoriek modu batera edo bestera baldintzatuta sortu ziren. Hasieran asko erabiltzen zen lelo modukoa hau zen: 'Batzen gaituena gehiago da banatzen gaituena baino'. Filosofia horren baitan sortu ziren.\nZer esan nahi zuten 'komunitatea trinkotu' ziotenean?\nHori da tesiaren ondorioetako bat. 30 urteren bueltan euskara elkarteek ez dute definitu euskaldunon komunitatea trinkotzeak zer dakarren. Tesian gauza batzuk landu ditut eta hiru bloke nagusitara ekarri dut trinkotzearen kontua. Bat: autoeratzea. Euskaldun hutsez osatutako elkarteak dira, euskaraz funtzionatu izan dute eta hiztun osoak izan dituzte jopuntuan. Bi: hasieratik eta gaur egunera arte jardun dute modu performatiboan, espero zuten etorkizuneko gizartea gaurtik egitearen filosofiatik. Hiru: diskurtsoa; ea diskurtso propio eta burujabea egiteko kapazitatea izan duten ala ez. Elkarrizketatuen artean ez dago adostasunik. Batzuek esaten dute diskurtsoa eratu dutela eta beste batzuek diote ez direla heldu diskurtso oso bat eratzera. Alabaina, batzuek zein besteek esaten dutena da, eratu ala ez eratu, diskurtsoa gizarteratzeko gaitasunik ez dutela izan.\nHori da trinkotzearen inguruan egiten dudan irakurketa. Nire ustez, ez da definitu zer den trinkotzea eta helburua jarri da oso ondo jakin barik zer den hori.\nAgian galdera zaila da ondokoa, zuk esan baituzu helburua ez zegoela argi baina... Helburua lortu da?\nTrinkotzean eragin mugatua lortu dute. Hasieran batzuk hasi ziren trinkotzerantz hurbiltzen, baina urteak aurrera pasa ahala apur bat lausotu edo urardotu da ideia hori. Hala ere, nahiz eta hasieran elkarteek aitortu ez, bigarren helburu nagusi bat izan dute: euskararen erabilera sustatzea. Ulertu zuten erabilera dela hizkuntza baten biziberritzearen adierazle nagusienetako bat. Ez dakit zein puntura arte lortu duten, kontuan hartuta azken urteotan erabilera gelditu dela edo behera egin duela, baina elkarteek eratu dituzte bidezidorrak erakusteko bizitzaren esparru batzuetan posible dela euskaraz bizitzea.\n80ko hamarkada bukaeran eta 90eko hasieran jarritako helburuetatik, seguruenik, oso urrun daude elkarteen lorpenak. Hala ere, uste dut elkarteek eratu dituzten mekanismoekin askoz gehiago ezin zitekeela lortu. Komunitatea trinkotzea eta erabilera sustatzea oso helburu handiak dira eta salbuespenak salbuespen, elkarteek eratu dituzten militantzia eta lan egituretatik horietara heltzea ezinezkoa zen.\n"Elkarteetan langileak izateak aje batzuk ditu eta ez izateak beste batzuk"\nTesian 'ametsa' hitza agertzen da. Amets egin behar da?\nJakina. Bateren batek esan diezadake irakurketa ezkor samarra egin dudala. Elkarrizketatu ia guztiek esan didate horrelako zerbait: "Agian ez gara heldu amesten genuen horretara, baina zelakoa izango zen euskararen egoera elkarteak egon ez balira?".\nElkarteak nekatuta daude?\nNik esango nuke baietz. Dena den, ez dakit neke hori ez ote den orokorragoa, euskalgintza osoa ez ote dagoen nekatuta. Urte askoan jardun dute elkarteek, emaitza politak lortu dituzte, egituraketa maila indartsua lortu dute hainbat herritan... Baina orokorrean nekea nabari da. Aurrera jotzeko zailtasunak eta oztopoak daude, batzuk saiatu arren ez dira gainditu. Era berean, salbuespenak salbuespen, oraindik aurrera egiteko ilusioa badaukatela uste dut.\nMugimendu sozialaren eta egitura profesionalaren arteko uztarketa posible da? Eraginkorra al da molde hori?\nEz nuke jakingo erantzuten molde eraginkorra den ala ez. Elkarteek eta kasu honetan euskalgintza osoak askatu beharreko korapiloa izan da, da eta izango da.\n2010-2011ko kongresuan mugimendu sozialetara hurbiltzeko hautua egin zuten; ez dakit zein puntura arte bete den. Oreka oso zaila da. Ez dakit ekonomia sozialetik etor daitezkeen erantzunak edo mugimendu sozialetatik, baina probatzea eta gauza asko kontuan hartzea eskatzen duen kontua da.\n30 urteren ondoren egiten dudan irakurketa da, gurean oso ohikoa den bezala, mutur batetik besterako saltoa egiten saiatu garela. Hasieran egitura militantea sortu zuten, gero seguruenik elkarte guztiek izan dute anbizioa langileak izateko. Zer gertatu da? Askotan gurean gertatzen dena: “Langileak ditugu, horiek egin dezatela lan”. Ahaztu da elkartean bi egiturak beharrezkoak direla. Badaude elkarte indartsuak langile egitura handia daukatenak, baina atzean ez dago inor. Bestalde, badira egitura profesionala berariaz hartu nahi ez duten elkarteak. Ez nuke esango batzuk edo besteak ondo edo txarto dabiltzanik. Elkartearen filosofiarekin bat datorren heinean, uste dut tokian toki hartu beharreko erabakia dela. Langileak izateak aje batzuk ditu eta ez izateak beste batzuk.\n“Komunitatea trinkotzea eta erabilera sustatzea oso helburu handiak dira, eta salbuespenak salbuespen, elkarteek eratu dituzten militantzia eta lan egituretatik horietara heltzea ezinezkoa zen”. Argazkia: Hodei Torres.\nElkarteen menpekotasun ekonomikoaz eta politikoaz aritu zara tesian. Diru sarrera nagusia udal bidezkoa izateak horra eraman ditzake. Elkarteek kritika eta salaketa bigarren mailan utzi dute menpekotasun horregatik?\nElkarteek, hasieran, autonomia ekonomikoa eta politikoa errebindikatzen zuten. Egitura profesionala daukazun heinean ordea, diru sarrera batzuk behar dituzu derrigor. Lehenengo langileak tokiko hedabideetakoak izan ziren eta elkarteek aldizkariak doan izatearen aldeko apustua egin zuten. Beraz, diru iturri propioak izateko arazo handiak zituzten. Aukera bakarra dirulaguntzen bidez sarrera iturri finkoak izatea zen eta horrek autonomia ekonomikoa galtzea dakar argi eta garbi. Horrek gauza batzuk kamustu ditzake, ez dauka zertan, baina azken finean dirua ematen duenaren menpe egon zaitezke.\nMenpekotasun ekonomikoak salaketarako grina apur bat apaltzea eragiten du, baina uste dut elkarteetan badagoela adostasunaren inguruko filosofia bat. Hasieran aipatu dizudan leloa hor dago: 'Batzen gaituena gehiago da banatzen gaituena baino'. Elkarteek hasieratik izan dute joera salaketa-kritika-protesta egiteko, baina sukalde lanetik. Kalera irten baino lehenago adostasuna bilatu, historikoa izan da eta orain ere jarraitzen du hein batean.\nMenpekotasun ekonomikoak eragina dauka, baina adostasunaren filosofiak ere eragina dauka eta batzuei ahaztu egiten zaie. Biak maneiatu behar dira, maila nazionalean beste modu batera izan daiteke, baina herrietan sukalde lanak badu zentzua.\nBeste mugimendu sozialetan bestelako militatze ereduak ari dira probatzen. Euskara elkarteek ere testuinguru berrira moldatzeko beharra dutela diozu. Ari dira egokitzen? Hil ala bizikoa da militantzia eredu berrietara egokitzea?\nEz dakit hil ala bizikoa den. Beharrezkoa da. Nik zalantzak ditut, baina elkarrizketatu denek aipatu dute errelebo falta, izerdi eta odol berriaren beharra dela arazo nagusienetarikoa. Bada, hori bada elkarteen arazo handienetakoa ondoko mugimenduetan militantziari dagokionez zer egosten ari diren begiratu behar da eta ahal den neurrian gurera ekarri.\nUste dut, eta beste behin ez dakit elkarteetarako ala euskalgintza osorako den, militantzia gorputzetik gehiago pasa behar dugula. Batzuetan euskalgintzatik oso modu kognitiboan nahi dugu landu militantzia. Tripetatik, bihotzetik, erraietatik... pasa behar da gehiago. Era berean, gorputzetik pasatzeak ekarri beharko luke militantzia horrek geuri zerbait ematea, gure bizitzari ekarpen bat egitea.\nBeste mugimendu sozialetan horren bila ari dira, batzuetan lortu da eta beste batzuetan lortuko da, adibidez, ekologismoan.\n"Elkarteek hasieratik izan dute joera salaketa eta kritikarako, baina sukalde lanetik"\nErtzetako borroka eta askapen prozesuetatik ikasi beharko luketela diozu eta ahal bada aliantzak egiten hasi. Printza batzuk ikusten dira. Zer ikusten duzu zuk?\nBai, printza batzuk ari dira ikusten. Euskalgintzaren eta ekonomia sozialaren bigarren topaketak antolatu zituen UEUk, Jakin aldizkariak desazkundearen inguruan antolatutako jardunaldiak ere izan dira. Euskalgintzaren eta feminismoaren arteko aliantzatxo batzuk ari dira josten hemendik eta handik.\nPraktikan bidetxo batzuk lantzen ari gara. Dena den, kontzeptualizazio globalagoa falta da, hala nola, esatea "hizkuntza gutxituen defentsa bioaniztasunaren defentsa da" edo "hizkuntza gutxituen defentsa feminismoaren aldeko borroka da". Dekolonizaziotik ere asko daukagu ikasteko, barne eta kanpo kolonizazioetatik.\nEuskaraz bizitzearen aldeko hautua egin dugunok ertzetan gaude. Bi aukera dauzkagu: ertzetakoei begiratu ez eta jarraitu pentsatzen erdigunean gaudela edo ertzetakoei begiratu eta eurekin batera igurtzi, nahastu, eta elkarrekin lan egin. Bigarren hori da bidea.\nElkarteek erotikoagoak izaten saiatu beharko luketela diozu. Azaldu mesedez zer esan nahi duen 'erotikoagoak' horrek.\nEz dauka zerikusirik erotismoarekin, zerikusia dauka erakargarritasunarekin. 20 urteko gazte bat elkartera hurbiltzen baldin bada zer dauka elkarteak eskaintzeko? Elkarteak erakargarriagoak izan behar dira, eta orokorrean, diskurtsoan, praktiketan, badago zer landua, asko gainera.\nTesian argi agertzen da elkarteak erreleboarekin kezkatuta daudela.\nLehen esan dut elkarte gehienen kezka nagusienetakoa dela. Sarri, euskalgintzatik eta elkarteen mugimendutik esaten denean asko ikasi behar dugula feminismotik, gehienen gogoeta da ez horrenbeste feminismoaren kontzeptu batzuk gure praktikan txertatzea ez bada, “horiek zelan lortu dute horrenbeste neska gazte mobilizatzea, militatzen hastea, eta guk ez?”. Horrela begiratzea da galdetzea bezala zergatik Zamudiokoek herri sarreran daukaten halako eskultura eta Deriokook ez daukagun ezer. Jarraitu ahal dugu begiratzen eta gure buruari galdetzen, baina horrela ez dugu ezer lortuko. Atzean dagoenari begiratu behar diogu, zergatiei, ez horrenbeste ondorioei. Beste batzuen ekarpenak txertatuta, baina euskalgintzak eta elkarteen mugimenduak bere bidea landu beharko lukete.\n"Elkarteen mugimendua ez da Topagunea beste indartu eta horrek atrofia bat ekarri duela uste dut"\nAzken urteotan euskara elkarteez gaindiko herri-aktibazioa egon da. Hasi Egia auzoko (Donostia) ekimenetik eta Euskaraldira. Zer azpimarratuko zenuke ekimen horietatik?\nEz naiz hasiko Euskaraldiaren balorazioa egiten, baina bi gauza nabarmenduko nituzke. Batetik, Euskal Herriko ia herri guztiek parte hartu duten ekimen bakarrenetakoa da. Mapa osoa estali da ia eta ez diogu behar besteko garrantzia eman. Elkarteen mugimenduaren nahi historiko bati erantzuten dio: mapa estaltzea. Bestetik, elkarteen mugimendutik begiratuta, Euskaraldiko batzordeek bestelako antolaketa moduei ireki diete bidea. Hortik ere badute zer ikasia elkarteek. Hala ere, ez dut uste Euskaraldiko batzorde batek elkarte baten lana egin dezakeenik, elkarteek askoz esparru zabalagoa landu beharko lukete eta lantzen dute.\nEuskara elkarteak Topagunean biltzen dira. Nolakoa izan beharko luke bien arteko harremanak?\nTopaguneak badauka ezaugarri bat oso erakunde gutxik daukana: lehenengo herrietako taldeak sortu ziren eta gero sortu zen Topagunea. 2011ra arte behintzat, herrietako elkarteek gidatu zuten Topagunea. 2010-2011 urteetan, hausnarketa prozesua egin zenean, elkarteen mugimenduak bestelako funtzioak eman zizkion Topaguneari, gidaritza, ordezkaritza, eta abar. Zer gertatu da urteen poderioz? Topagunearen egitura urterik urte sendotzen joan da. Aldiz, 2011ra arte elkarteen kopurua gorantz joan zen, hortik aurrera beherantz egin du eta azken urteotan lautadan dago. Elkarteen mugimendua ez da Topagunea beste indartu eta horrek atrofia bat ekarri duela uste dut.\nZein izan beharko litzateke elkarteen eta Topagunearen arteko harremana? Ez dakit. Hori ere landu beharko litzatekeen kontua da, baina uste dut batzuetan oinarrietara bueltatzea txarra ez dela. Topaguneak ulertu behar du, eta uste dut ulertzen duela, hartu beharko lukeen funtzio nagusienetakoa dela elkartegintza indartzea. Lan oso gaitza da. Egitura nazional batetik joan Urnietara edo Zornotzara eta elkartegintza sustatu. Zer gertatzen da? Zenbat eta handiagoa izan, egiturak berak gero eta lan handiagoa eskatzen du bere erreprodukziorako. Elkartegintzara itzuli beharko litzateke. Itzultzen ari da.\nKanal hauetan artxibatua: Euskara | Topagunea


Zegama Herriak - Goierriko Hitza : Goierriko Hitza\nZegamako mendizaleek 21.Aizkorriko Lagunen Eguna ospatu dute, Aizkorrira irteera eta ohiko topa eginez.\nAmeztikoek Sabiñanigokoekin eta Gasteizkoekin mendi irteera egin dute, urtero legez\nGasteizko Mendaur elkarteak antolatu du ibilaldia aurten. Opakua gainetik Andoinera joan dira.\nEuskal Herriko mendi duatloi zirkuituko lau probetatik bat, Goierrin\nZegaman, Arriaranen eta Igartzan jokatuko dira proba partzialak. Beasainen erabakiko da garailea nor izango den, eta festa egingo dute\nTartaloetxek irabazi du Gipuzkoako lau t'erdiko pilota txapelketa\nNagusien 1. mailan Iban Matxinandiarenak 22 eta 16 irabazi zion ostiralean Hernaniko Paul Ojueli.\nTartaloetxek Gipuzkoako nagusien mailako lau t'erdiko finala jokatuko du ostiralean\nIban Matxinandiarenak ordezkatuko du Tartaloetxe, Hernani taldeko Ojuelen aurka.\n'ZoomX Zegama': Nike etxearen mendiko oinetako berria\nMendiko lasterketen munduan bete-betean sartu da Nike etxea, eta Zegama-Aizkorri maratoiari eskainitako oinetako berria sortu du.


Hubbard konderria (Minnesota) - Wikipedia, entziklopedia askea.\nHubbard konderria (Minnesota)\nHubbard konderriaren kokapena AEBtan\n2.397,49 km2 (%92.61)\n191,36 km2 (%7.39)\nHubbard konderria (ingelesez: Hubbard County) Minnesotako konderri bat da, Ameriketako Estatu Batuetan. Hiriburua Park Rapids da. 2010eko zentsuaren arabera 20.428 biztanle zituen, Hubbard kilometro koadroko azaleran.\nHubbard konderriak 2.588,85 kilometro koadro ditu. Horietatik 191,36 ura dira. Beste 2.397,49 lurra dira. Biztanleria dentsitatea 7,89 da.\n2010eko zentsoan bizi ziren 20.428 pertsonetatik 19.449 txuriak edo hispanoak dira. Horietatik hispano edo latino kategorian 327 dira. 47 beltzak edo afroamerikarrak. 525 amerikar natiboak ziren eta 1 Hawaii edo Pazifikoko irletako natiboak. 49 asiarrak ziren. Bestelako arraza bat kategorian 15 biztanle daude. Bukatzeko euren burua arraza bat baino gehiagotan 342 pertsonek kokatzen zuten.


Etxebizitza: luxua ala eskubidea? - Alea.eus\nEtxebizitza: luxua ala eskubidea?\nGazte Emantzipaziorako Sarea 2018-05-15 18:17 Iritzia Araba\nEtxebizitzaren auzia eta kudeatzen dutenen inguruko iritzi artikulua igorri du Gazte Emantzipaziorako Sareak:\nEnsanche 21 Zabalgunearen egoitza prezintatu dute aste honetan. /GES | Ikusi handiago | Argazki originala\nEtxebizitzaren negozioa handia da, inmobiliariek, banketxeek, enpresari handiek… kontrolatzen dutena, guztiok behar dugun zerbaitekin negozio eginez dirutzak pilatzen dituzte. Bestetik, oso normalizatua daukagu gure artean bigarren etxebizitza daukaten pertsonek alokairuen bidez dirua irabaztea, honek maila txikiagoan aurreko logika berari jarraituta. Beraz, egun etxebizitza izatea bermatzen digun bakarra diru sarrera handiak eta konstanteak izatea da, eta gero eta gutxiago dira baldintza horiek betetzen dituzten herritarrak. Gazteok merkatu honen hartzaile eta kontsumitzaile nagusienetakoak gara, adin tarte honetan gurasoen etxea atzean utzita gurea eskuratu behar izaten baitugu, edo behintzat ahal badugu. Badira etxe bat erosi eta bizi artean hipotekatzen diren gazteak, badira ere alokairua ordaindu ahal izateko aldi berean kontraturik gabeko hiru lanpostu dituztenak, eta badira etxebizitza ordaindu ezin dutelako oraindik gurasoen etxean bizi direnak.\nInstituzio publikoek negozio pribatu hau sustengatzen dute. Horren adibide argia da duela hilabete Eusko Jaurlaritzak gazteontzako aurkeztu zuen ustezko diru laguntza berria, Gaztelagun izenekoa. Egunkarietako titularrek gazteok alokairuen menpekotasunetik salbatuko gaituen aukera bezala aurkeztu digute, baina guk badakigu horretatik oso urrun dagoela. Laguntza hau eskuratu ahal izateko Euskal Herriko oso gazte gutxik betetzen dituzten baldintza zehatz batzuk bete behar ditugu gazteok, hala nola, diru iturri erregularra izatea, sei hilabete baino iraupen luzeagoko kontratuak eta adin tarte zehatzak. Gainera, hiriburuen kasuetan 750 eurotik beherako alokairuei laguntzak eskainiko dizkietela diote, eta honek zuzenean jabe partikularrek prezioak 750 eurora arte igotzea ekar dezake. Esan bezala, laguntza hau salatzen dugun negozioa deuseztatzetik oso urrun dago, alokairuen bidez ematen den espekulazioa zuzenean bultzatzen baitu. Diru publikoarekin negozio pribatua bultzatzen dute, eta gainera helburu elektoralista hutsekin gazteon lagun bezala aurkezten digute euren burua. Baina guk ez ditugu zuen ogi apurrak nahi.\nHori sarkasmoa al da?


Wikiloc | Oñati - Gorostiaga - Oregi - Jentiletxe - Arranoaitz Ibilbidea San Lorentzo, País Vasco (España)- GPS track\nOñati - Gorostiaga - Oregi - Jentiletxe - Arranoaitz\n439 30 119\naranatarjosu Eskubide guztiak erreserbatuta\nIbilaldi honetan, Oñatiko Olabarrieta auzotik igoz, Satui mendietako tontor garrantzitsuenetatik ibiliko gara: Gorostiaga, Jentiletxe, Oregi, Arrolamendi eta Arranoaitz\nKoroso lepora iristerakoan beherantzako bidea hartuko dugu Sarramendi eskola zaharretik igaroz. Behin Arranoaitz arroilera jeitxi, errekatxo honen bidea jarraituko dugu Oñatira itzultzeko.\n• Gorostiaga (951m):\nSatui mendietako tontor garaiena. LeonIII aita santuak, mende berriari\nhasiera emateko agindu zuen modura, tontor garaienetan gurutzeak eraikitzea eskatu\nzuen eta 1901 urtean gurutze hau eraiki zen Jesukristoren adinaren neurrira.\n• Jentiletxe (913m)\nTontor honetan bereizgarria da Jentilak eraikitako tumulua. Jentilak Kixmi-ren (Jesukristo) etorrerarekin desagertu egin ziren.\n• Arranoaitz (899m)\nOñatiarrentzako oso mendi maitatua da. Gertu Arrolamendi tontorra dago eta bertan tumulu talde garrantzitsu bat aurkitu daiteke.\n• Sarramendi eskola zaharra.\nEskola honetara adin ezberdinetako inguruko haurrak etortzen ziren ikastea eta bereizgarria da nagusiagoak txikienei erakusten\narduratzen zirela. Zigorrak ezartzerakoan egur bila bidaltzen zituzten basoan behera eta gora.\nInguru honetan Tumulu talde garrantzitsu bat aurkitu daiteke: Arrolamendi I, II eta III\nSatui mendietako tontor garaiena. Leon III aita santuak mende berriari hasiera emateko agindu zuen modura, tontor garaienetan gurutzeak eraikitzea eskatu zuen eta 1901 urtean gurutze hau eraiki zen Jesukristoren adinaren neurrira. Gurutzearen eraikitze lanak eta ondoko aterpearenak 1902-a amaitu ziren.\nSarramendi eskola zaharra\nEskola honetara adin ezberdinetako inguruko haurrak etortzen ziren ikastea eta bereizgarria da nagusiagoak txikienei erakusten arduratzen zirela. Zigorrak ezartzerakoan egur bila bidaltzen zituzten basoan behera eta gora. Gaur egun, aisialdi talde batek kudeatzen du egonaldietarako.\nIbilbide hau aranatarjosu(r)ekin egin nuen\nEsan aranatarjosu(e)ri ibilbide honetan bidelagun bezala gehitzeko


'Ibilita ikasten da erortzen' - Kulturklik\n"Ibilita ikasten da erortzen"\nTaldearen bosgarren diskoa Higain estudioan grabatu eta nahastu du Haritz Harreguy teknikariak 2017ko uztaila eta abuztuan zehar. Masterizazioa Juan Hidalgok egin du Mastertips estudioan. Hemen diskoak izan dituen kanpoko laguntzaileak: Alex Gatibu, ahotsak ("Egunsentia heldu baino lehen"), Pello Skakeitan, ahotsak ("Ezin badugu amestu"), Rakel, Onintza, Eli eta Jone Koban, ahotsak ("Su olatu baten"), Libe "liv Wallace", ahotsa "Rude girl" abestian, eta Garazi Eraulek teklatuak jo ditu abesti berean. Sustrai Colinak testu hauek idatzi ditu: "Dena aldatzen da", "Ekaitzetan eutsiz", "Su olatu baten". Andoni Mugikak idatzi du "Etorri Mr. Marshall" abestiaren letra. Argazkiak Eider Iturriagak atera ditu.\nErosi Ibilita ikasten da erortzen diskoa Baga Biga produkzioak diskoetxearen webgunean\nIturria: Baga Biga produkzioak\nDiskoetxeaBaga Biga produkzioak\nZenbatekoa10,00 € (CD)\nFormatuaCD / MP3